text:
Tifike pa Msinkhu Wakuyana na Khristu
“Tifike . . . pa msinkhu wakuyana na uzali wa Khristu.”—EFE. 4:13.
SUMU: 69, 70
1, 2. Kasi Mkhristu waliyose wakwenera kuchitachi? Yowoyani chiyelezgero.
MAMA para wakugura vipasi ku msika, wakusankha waka chilichose icho ntchikuru panji chakutchipa yayi. Kweni wakusankha icho ntchakuphya makora. Wakukhumba vipasi ivyo vikunowa na kununkhira makora, kweniso ivyo ni viwemi ku umoyo wa munthu. Mama wakusankha vipasi ivyo ni vyakukhwima na kuphya makora.
2 Munthu uyo wajipeleka kwa Chiuta na kubatizika, wakulutilira kukura mwauzimu. Wakukhumba kuti waŵe muteŵeti wakukhwima wa Chiuta. Mkhristu waliyose wakwenera kuŵa wakukhwima mwauzimu. Mpositole Paulosi wakaphalira Ŵakhristu ŵa ku Efeso kuti ŵalutilire kukura mwauzimu. Wakaŵachiska kuti ‘ŵafike ku umoza mu chipulikano na kumanya makora Mwana wa Chiuta, kuti ŵaŵe ŵanthu ŵalara ŵakufikapo, kufika pa msinkhu wakuyana na uzali wa Khristu.’—Efe. 4:13.
3. Kasi Ŵakaboni ŵa Yehova ŵakuyana wuli na Ŵakhristu ŵa mpingo wa Efeso?
3 Apo Paulosi wakalemberanga kalata mpingo wa Efeso, pakaŵa kuti pajumpha vyaka vinandi kufuma apo mpingo uwu ukambira. Ŵakhristu ŵanandi mu mpingo uwu ŵakaŵa ŵakukhwima mwauzimu. Ndipouli, ŵanyake ŵakakhumbikwiranga kulimbikira kuti ŵaŵe ŵakukhwima. Mazuŵa ghano, ndimo viliriso na Ŵakaboni ŵa Yehova. Ŵabali na ŵadumbu ŵanandi ŵateŵetera Yehova kwa nyengo yitali ndipo mbakukhwima mwauzimu. Ndipouli, ŵanyake ŵandakhwime mwauzimu. Mwachiyelezgero, chaka chilichose ŵanthu ŵanandi ŵakubatizika. Ntheura ŵanyake ŵakwenera kulimbikira kuti ŵakhwime mwauzimu. Kasi imwe ndimwe ŵakukhwima mwauzimu?—Kol. 2:6, 7.
KUKURA MWAUZIMU
4, 5. Kasi ni vichi ivyo Ŵakhristu ŵakukhwima ŵakuyana yayi, ndipo ni vichi ivyo ŵakuyana? (Wonani chithuzi chakwamba.)
4 Para mukusankha vipasi vyakuphya, mukumanya kuti vyose vikuyana yayi. Kweni pali vinthu vinyake vyakuyana ivyo vikulongora kuti vipasi ni vyakuphya. Ŵakhristu ŵakukhwima nawo ŵakuyana yayi vinthu vinyake nga ni mtundu, umo ŵali kulelekera, nkhongono, misinkhu, maluso, nkharo, kweniso kakhaliro. Ndipouli, wose awo ŵakura mwauzimu ŵali na mikhaliro yakuyana iyo yikulongora kuti mbakukhwima. Kasi ni mikhaliro wuli?
5 Mkhristu wakukhwima wakuchita vinthu nga umo Yesu wakachitiranga. Yesu wali kutilekera chakuwonerapo kuti ‘tilondezgenge mendero ghake mwakugomezgeka.’ (1 Pet. 2:21) Kasi ntchinthu wuli chakuzirwa chomene icho Yesu wakati tichitenge? Wakati titemwenge Yehova na mtima withu wose, umoyo withu wose, na maghanoghano ghithu ghose, kweniso titemwenge ŵanyithu nga umo tikujitemwera taŵene. (Mat. 22:37-39) Mkhristu wakukhwima wakuchita ivyo Yesu wakati tichitenge. Nyengo zose wakulongora kuti wakutemwa nadi Yehova kweniso kuti wakutemwa ŵanyake.
6, 7. (a) Kasi Mkhristu wakukhwima wakuŵa na mikhaliro wuli? (b) Kasi tose tikwenera kujifumba fumbo wuli?
6 Chitemwa ntchimoza cha vipambi vya mzimu ivyo Mkhristu wakukhwima wakulongora. (Gal. 5:22, 23) Vipambi vinyake nga ni kuzika, kujikora, na kuzikira navyo ni vyakuzirwa. Vipambi ivi vikovwira Mkhristu kuti wazizipizge para wakumana na masuzgo. Para Mkhristu wakukhwima wakuŵazga Mazgu gha Chiuta, wakupenja fundo izo zingamovwira kupambaniska pakati pa chiwemi na chiheni. Ntheura para wakusankha chakuchita wakulongora kuti ngwakukhwima mwauzimu. Wakupulikira ivyo njuŵi yake yikumuphalira mwakukolerana na ivyo Baibolo likuyowoya. Mkhristu wakukhwima wakuŵa wakujiyuyura chifukwa wakumanya kuti malango gha Yehova ghakuluska maghanoghano ghake. * Wakulimbikira kupharazga makani ghawemi na kovwira kuti mpingo ulutilire kuŵa wakukolerana.
7 Kwali tateŵetera Yehova kwa utali wuli, tose tikwenera kujifumba kuti, ‘Kasi ntchivichi icho ningachita kuti nilondezgenge Yesu na kulutilira kukura mwauzimu?’
“CHAKURYA CHAKUKHOMA NTCHA ŴANTHU ŴAKUKHWIMA”
8. Ntchivichi icho chikulongora kuti Yesu wakaghamanyanga makora Malemba?
8 Yesu Khristu wakaghamanyanga makora Mazgu gha Chiuta. Apo wakaŵa na vilimika 12, wakadumbiskananga nkhani za mu Malemba na ŵasambizgi pa tempile. “Wose awo ŵakamupulikizganga ŵakazizwa chomene chifukwa wakapulikiskanga luŵiro vinthu kweniso wakaŵazgoranga makora.” (Luka 2:46, 47) Zuŵa linyake, ŵanthu awo ŵakasuskanga Yesu ŵakasoŵa chakuyowoya.—Mat. 22:41-46.
9. (a) Kasi munthu uyo wakukhumba kukura mwauzimu wakwenera kuchita vichi? (b) Chifukwa wuli tikwenera kusambira Baibolo?
9 Mkhristu uyo wakukhumba kukura mwauzimu wakwenera kulondezga Yesu. Nyengo zose wakwenera kusambira Baibolo kuti wamanye vinandi, chifukwa “chakurya chakukhoma ntcha ŵanthu ŵakukhwima.” (Heb. 5:14) Mkhristu wakukhwima wakwenera “kumanya makora Mwana wa Chiuta.” (Efe. 4:13) Kasi mukuŵazga Baibolo zuŵa lililose? Kasi sabata yiliyose mukupatura nyengo yakuchitira sambiro la mwaŵene, kweniso kusopa kwa mbumba? Para mukuŵazga Baibolo, penjani fundo izo zingamovwirani kumanya maghanoghano gha Yehova. Londezgani fundo za mu Baibolo, nakuti ndizo mwenderenge para mukusankha chakuchita. Para muchitenge nthena, mukhozgenge ubwezi winu na Yehova.
10. Kasi fundo za mu Baibolo zikumovwira wuli Mkhristu wakukhwima?
10 Pali vinandi ivyo Mkhristu wakukhwima wakwenera kuchita. Wakwenera kutemwa malango gha Yehova na fundo zake. Usange wakuŵika pakwamba khumbo la Yehova mu umoyo wake, wakulongora kuti wakutemwa malango gha Yehova na fundo zake. Mkhristu wakwenera kuvura wunthu wakale na kuvwara wunthu uphya wakuyana na Khristu, “uwo ukalengeka mwakuyana na khumbo la Chiuta, mu urunji wenecho na kugomezgeka.” (Ŵazgani Ŵaefeso 4:22-24.) Baibolo likalembeka na wovwiri wa mzimu utuŵa wa Chiuta. Mkhristu uyo wakulongozgeka na mzimu utuŵa, wakuŵazga na kutemwa fundo za mu Baibolo. Ntheura wakukura mwauzimu.
KUKOLERANA NA ŴANYITHU
11. Kasi Yesu wakakhalanga na ŵanthu wuli?
11 Apo Yesu wakaŵa pa charu chapasi, wakakhalanga na ŵanthu ŵakwananga. Ŵapapi na ŵabali ŵake awo wakakhalanga nawo ŵakaŵa ŵakwananga. Nanga mbapositole ŵake nawo ŵakalongoranga mtima wakujitemwa. Mwachiyelezgero, pa usiku wakuti machero Yesu wafwenge, “pakawukaso suskano likuru pakati pawo pa nkhani ya uyo wakuwoneka kuŵa mukuru chomene.” (Luka 22:24) Ndipouli, Yesu wakaŵa na chigomezgo chakuti ŵapositole ŵake ŵakurenge mwauzimu na kupanga mpingo wakukolerana. Pa usiku uwu, Yesu wakalomba kuti ŵapositole ŵake ŵatemwanenge na kukolerana. Iyo wakati: ‘Wose ŵaŵe ŵamoza, umo imwe, Ŵadada muliri mu umoza na ine ndipo ine nili mu umoza na imwe, kuti iwo nawo ŵaŵe mu umoza na ise, mwakuti ŵaŵe ŵamoza umo ise tiliri ŵamoza.’—Yoh. 17:21, 22.
12, 13. (a) Kasi lemba la Ŵaefeso 4:15, 16 likutichiska kuchitachi? (b) Kasi Mubali Uwe wakachita wuli kuti wakoleranenge na ŵanyake mu mpingo?
12 Muteŵeti wa Yehova uyo ngwakukhwima, wakovwira kuti mpingo uŵe wakukolerana. (Ŵazgani Ŵaefeso 4:1-6, 15, 16.) Pakuti ndise ŵateŵeti ŵa Yehova, tose tikwenera kukumana pamoza panji kuti kuŵa ŵakukolerana. Baibolo likuti tikwenera kujiyuyura kuti tiŵe ŵakukolerana. Mkhristu wakukhwima wakuŵa wakujiyuyura ndipo wakulutilira kukolerana na ŵanyake nanga ni para ŵamukhuŵazga. Kasi mukuchita wuli na maubudi gha ŵabali panji ŵadumbu mu mpingo? Kasi mukuchita wuli usange munyake mu mpingo wamukhuŵazgani? Kasi mukusona mulomo winu na kuleka kuyowoya na uyo wamukhuŵazgani? Kasi mukuyezgayezga kuwezgerapo ubwezi na uyo wamukhuŵazgani? Mkhristu wakukhwima wakwenera chara kumazga ubwezi wake na munthu uyo wamukhuŵazga, kweni wakwenera kulimbikira kuchita vinthu ivyo vingawovwira kuti ubwezi ulutilire.
13 Wonani ivyo vikachitikira Mubali Uwe. Pakwamba, Uwe wakakhuŵaranga chomene na maubudi gha Ŵakhristu ŵanyake. Pamanyuma, wakaghanaghana kusanda nkhani ya Davide mu Baibolo na mu buku lithu linyake. (Insight on the Scriptures) Chifukwa wuli wakasankha nkhani ya Davide? Mubali Uwe wakati: “Davide wakasuzgika na nkharo yiheni ya Ŵaisrayeli ŵanyake. Mwachiyelezgero, Themba Sauli likakhumbanga kumukoma. Ŵanthu ŵanyake ŵakakhumbanga kumuponya na malibwe, kweniso mwanakazi wake wakamuyowoyera mazgu ghamsinjiro. (1 Sam. 19:9-11; 30:1-6; 2 Sam. 6:14-22) Kweni Davide wakaleka yayi kutemwa Yehova chifukwa cha nkharo yiheni ya ŵanthu ŵanyake. Davide wakaŵa walusungu ndipo nane nkhakhumbanga kuŵa nga ndiyo. Nkhani ya Davide yikanovwira kusintha umo nkhawoneranga maubudi gha Ŵakhristu ŵanyane. Nili kuleka kuŵasungira ŵanyane chigwinini panji vyakusingo. Mu malo mwake nkhulimbikira kuti nikoleranenge na ŵanyane mu mpingo.” Kasi namwe mukukolerana na ŵanyinu mu mpingo?
SANKHANI MAKORA ŴABWEZI
14. Kasi mbanthu wuli awo Yesu wakasankha kuŵa ŵabwezi ŵake?
14 Yesu wakatemwanga munthu waliyose. Ŵanthu wose ŵakafwatukanga nayo, kwali mbanalume, ŵanakazi, ŵalara, na ŵana. Kweni wakachita kusankha awo ŵakaŵa ŵabwezi ŵake ŵa pa mtima. Yesu wakaphalira ŵapositole ŵake kuti: “Imwe muli ŵabwezi ŵane usange mukucita ivyo nkhumulangurani.” (Yoh. 15:14) Yesu wakasankha awo ŵakamulondezganga mwakugomezgeka, kweniso awo ŵakateŵeteranga Yehova na mtima wose kuti ŵaŵe ŵabwezi ŵake. Kasi namwe ŵabwezi ŵinu ni ŵanthu awo ŵakuteŵetera Yehova? Chifukwa wuli ntchiwemi kusankha ŵabwezi awo ŵakuteŵetera Yehova?
15. Chifukwa wuli ŵawukirano ŵakwenera kuchezga na Ŵakhristu ŵakukhwima?
15 Vipasi vinandi vikuphya makora para vili pa kazuŵa kawemi. Ŵabali na ŵadumbu nawo ŵali nga ni kazuŵa kawemi ndipo ŵangamovwirani kuti mukhwime mwauzimu. Usange ndimwe muwukirano ndipo mukukhumba kuteŵetera Chiuta, sankhani makora ŵakuchezga nawo. Muchezgenge na Ŵakhristu ŵakukhwima awo ŵateŵetera Yehova mwakugomezgeka kwa nyengo yitali kweniso ŵawovwira mpingo kuti ulutilire kuŵa wakukolerana. Ŵakhristu aŵa ŵakumanya vinandi chifukwa ŵakumanapo na vinandi pakuteŵetera Chiuta. Iwo ŵangamovwirani kuti musankhe makora vyakuchita. Usange mukuchezga na ŵabali na ŵadumbu ŵanthena aŵa, ŵamovwiraninge kusankha vinthu mwavinjeru, ndiposo kuti mukhwime mwauzimu.—Ŵazgani Ŵahebere 5:14.
16. Kasi mudumbu munyake muwukirano wakawovwirika wuli?
16 Mudumbu Hega wakukumbuka ivyo ŵana ŵanyake ŵa sukulu ŵakayowoyanga apo wakaŵa pafupi kumalizga masambiro gha ku sekondare. Ŵanandi ŵakakhumbanga kuluta ku yunivesite kuti ŵazakasange ntchito za malipiro ghanandi. Hega wakadumbiskana nkhani iyi na Ŵakhristu ŵanyake ku mpingo. Hega wakati: “Ŵakhristu awo nkhachezgapo nawo nkhani iyi, ŵanandi ŵakaŵa ŵalara kuluska ine. Ŵakanichiska kuti nambe upayiniya wanyengozose. Ntheura nkhachita upayiniya kwa vyaka vinkhondi. Sono pajumpha nyengo, ndipo ndine wakukondwa chomene chifukwa nkhasankha kuteŵetera Yehova. Nkhudandawura yayi kuti nili kusankha kuteŵetera Yehova.”
17, 18. Chifukwa wuli tikwenera kuŵa ŵakukhwima mwauzimu?
17 Para tikulimbikira kuyezga Yesu, tikurenge mwauzimu. Ubwezi withu na Yehova ukhorenge, nakuti tilutilirenge kumuteŵetera na mtima wose. Mkhristu uyo ngwakukhwima wakuteŵetera Yehova na mtima wose. Yesu wakaphalira ŵalondezgi ŵake kuti: “Ungweru winu uŵale panthazi pa ŵanthu, mwakuti ŵawone milimo yinu yiwemi na kupeleka uchindami kwa Awiskemwe ŵa kuchanya.”—Mat. 5:16.
18 Mkhristu uyo ngwakukhwima wakovwira chomene mpingo kuti wendenge makora. Mkhristu wakukhwima wakupulikira njuŵi yake mwakukolerana na fundo za Chiuta. Kasi njuŵi yithu yingatovwira wuli kuti tisankhenge vinthu mwavinjeru? Kasi tingachindika wuli ivyo Ŵakhristu ŵanyithu ŵakusankha mwakuyana na njuŵi zawo? Mafumbo agha ndigho tizamudumbiskana mu nkhani yakulondezgapo.
^ ndime. 6 Ŵabali awo mbachekuru ŵangapempheka kuti ŵalekere ŵawukirano milimo yinyake iyo ŵakuchita mu mpingo, na kovwira ŵawukirano aŵa umo ŵangachitira milimo iyo.


c: text/html

text:
Ŵalara, Sambizgani Ŵabali
“Kanthu kose kali na nyengo yake na yake.”
1, 2. Kasi ŵalara ŵanandi ŵali na suzgo wuli?
MULAŴILIRI WADERA wakaŵa pafupi kumalizga kudumbiskana na ŵalara. Wakaŵawonga chifukwa ŵakulimbikira kuliska mskambo. Ŵanyake mwa ŵabali aŵa mbalara mu vyaka. Ndipouli, pakaŵa nkhani yinyake iyo wakafipanga nayo mtima. Wakaŵalaŵiska na kumwemwetera. Wakaŵafumba kuti, “Kasi mwachitapo vichi kuti musambizge ŵanji kuti ŵaŵe ŵakwenelera kuchita milimo mu mpingo?” Ŵalara ŵakakumbukira kuti ulendo wamara wakaŵachiska kuti ŵapatulenge nyengo ya kusambizgira ŵabali. Mubali munyake wakazgora kuti, “Kuyowoya unenesko tachita vichoko chomene.” Ŵalara wose ŵakazomerezgana nayo.
2 Para ndimwe mulara mu mpingo panji namwe ndimo mukati muzgolerenge. Ŵalaŵiliri ŵadera ŵawona kuti ŵalara ŵanandi ŵakupatura yayi nyengo yakusambizgira ŵabali kuti ŵaŵe ŵakwenelera kuchita milimo yinyake mu mpingo. Chifukwa wuli?
3. (a) Kasi Malemba ghakulongora wuli kuti ntchakuzirwa kusambizga ŵanji? (Wonani mazgu ghamusi.) (b) Chifukwa wuli ŵalara ŵanyake vikuŵasuzga kusambizga ŵabali?
3 Para ndimwe mulara mukumanya kuti ntchakuzirwa chomene kusambizga ŵabali. * Kuti mpingo wende makora pakukhumbikwa ŵabali ŵanandi ŵakwenelera. Kweniso mipingo yinandi iyo yikupangika yikukhumbikwira ŵabali ŵakwenelera kuti ŵalongozgenge. (Ŵazgani Yesaya 60:22.) Baibolo likuti ŵalara ŵakwenera ‘kusambizga ŵanji.’ (Ŵazgani 2 Timote 2:2.) Ntchipusu yayi kusanga nyengo yakusambizgira ŵanji, chifukwa muli na ntchito ya kupwelelera mbumba, mukutangwanika na ntchito yakulembeka, milimo ya mpingo na vinyake. Nangauli muli ŵakutangwanika, chifukwa wuli ntchakuzirwa kupatura nyengo yakusambizgira ŵanji? Tiyeni tiwone.
ŴASAMBIZGANI MWALUŴIRO
4. Chifukwa wuli nyengo zinyake ŵalara ŵakuchedwa kusambizga ŵabali mu mpingo?
4 Chifukwa wuli ntchipusu yayi kusambizga ŵabali mu mpingo? Ŵalara ŵanyake ŵangati: ‘Tili na vinandi vyakuti tichite, tiŵasambizgenge munthazi.’ Kweni uwu mbunenesko yayi. Vinthu vinyake vikwenera kuchitika mwaluŵiro. Usange mungachedwa mpingo ungakura yayi.
5, 6. Kasi dilayivala wakwenera kuchita vichi? Kasi ŵalara ŵakusambirapo vichi?
5 Wonani chiyelezgero ichi. Dilayivala wakwenera kusintha oyilo mu injini ya galimoto pafupipafupi. Kweni nyengo zinyake wangasulako kusintha oyilo na kughanaghana kuti chikuru wakuthiramo mafuta mu thanki la galimoto. Kweniso wangaghanaghana kuti wakutangwanika chomene ndipo wasinthenge oyilo nyengo yinyake. Iyo wangati galimoto yichali kwenda makora. Kweni maghanoghano agha ngawakawaka, chifukwa galimoto yinganangika. Para yanangika, pazamukhumbikwa nyengo na ndalama zinandi kuti wayinozge. Kasi ŵalara ŵangasambirapo vichi?
6 Ŵalara ŵali na ntchito zinandi zakuzirwa izo ŵakwenera kuchita mwaluŵiro, usange ŵangaleka mpingo ungatimbanizgika. Dilayivala wakwenera kuthira mafuta mu galimoto nyengo zose. Ŵalara nawo ŵakwenera ‘kusanda ivyo ni vinthu vyakuzirwa chomene’ nyengo zose. (Fil. 1:10) Kweni ŵalara ŵanyake ŵakutangwanika chomene na milimo yinyake yakuzirwa mu mpingo na kuleka kupatura nyengo yakusambizgira ŵanji. Ivi vingayana waka na dilayivala uyo wakuleka kusintha oyilo mu injini ya galimoto. Usange ŵalara ŵakuchedwa kusambizga ŵabali, kunthazi mu mpingo muzamuŵavya ŵabali ŵakwenelera.
7. Kasi tikwenera kuchita wuli na ŵalara awo ŵakupatura nyengo kuti ŵasambizge ŵabali mu mpingo?
7 Kusambizga ŵabali ni mulimo wakuzirwa chomene ndipo ukwenera kuchitika mwaluŵiro. Ŵalara awo ŵakuwona patali, ŵakupatura nyengo kuti ŵasambizgenge ŵabali. Ŵalara aŵa mbavinjeru ndipo ŵabali na ŵadumbu ŵakuŵachindika. (Ŵazgani 1 Petrosi 4:10.) Kasi mpingo ukusanga chandulo wuli?
CHITANI MWAMAHARA NA NYENGO YINU
8. (a) Chifukwa wuli ŵalara ŵakwenera kusambizga ŵanji? (b) Ŵalara awo ŵakuteŵetera uko ŵapharazgi mbachoko ŵakwenera kuchita vichi mwaluŵiro? (Wonani bokosi lakuti, “ Ŵasambizgani Mwaluŵiro.”)
8 Ŵalara awo ŵateŵetera nyengo yitali ŵakwenera kujiyuyura na kumanya kuti kunthazi ŵazamufiska yayi kuchita ivyo ŵakuchita pasono. (Mika 6:8) Kweniso ŵalara ŵakwenera kumanya kuti ‘vyakuchitika vyamabuchi’ vingapangiska kuti chiŵe chakusuzga kupwelelera mpingo. (Muph. 9:11, 12; Yak. 4:13, 14) Ntheura ŵalara awo ŵakutemwa mpingo, ŵakulimbikira kusambizga ŵawukirano kuti ŵaŵe ŵakwenelera.—Ŵazgani Salmo 71:17, 18.
9. Kasi ŵabali awo ŵasambizgika ŵazamovwira chomene pauli?
9 Usange ŵalara ŵakusambizga ŵanji ntchito, mpingo ukukhora. Ŵabali awo ŵasambizgika, ŵangawovwira kuti ŵabali na ŵadumbu mu mpingo ŵaŵe ŵakukolerana kweniso ŵakugomezgeka kwa Chiuta. Awo ŵakusambizgika ŵakovwira mpingo mu mazuŵa ghaumaliro agha kweniso ŵazamovwira chomene pa suzgo yikuru. (Ezek. 38:10-12; Mika 5:5, 6) Ntheura tikumupemphani ŵalara kuti kwamba mwahuno mupaturenge nyengo yakusambizgira ŵabali.
10. Kasi mulara wangasanga wuli nyengo yakusambizgira ŵabali?
10 Tikumanya kuti muli ŵakutangwanika chomene na milimo ya kupwelelera mpingo. Ntheura mungagaŵa nyengo iyo mukuchitira milimo yinyake ya mpingo kuti musambizgenge ŵabali. (Muph. 3:1) Para mukugaŵa nyengo, movwirenge chomene ŵabali na ŵadumbu sono na munthazi wuwo.
IVYO MUNGACHITA
11. (a) Kasi ulongozgi uwo ŵalara ŵanyake ŵakayowoya ukulongora vichi? (b) Kuyana na Zintharika 15:22, chifukwa wuli ntchiwemi kudumbiskana ivyo ŵalara aŵa ŵakayowoya?
11 Ŵalara ŵanyake ŵakayowoya ivyo ŵakuchita kuti ŵasambizge ŵanji. * Wose ŵakayowoya ulongozgi wakuyana waka nangauli ŵakukhala mu vyaru vyakupambana. Ivi vikulongora kuti kulikose kweniso mu mpingo uliwose, ŵabali ŵakusanga chandulo na ulongozgi wa mu Baibolo. (1 Kor. 4:17) Mu nkhani iyi kweniso yapanthazi, tiwonenge ivyo ŵabali aŵa ŵakayowoya.—Zinth. 15:22.
12. Kasi mulara wakwenera kuchita vichi pambere wandambe kusambizga mubali, ndipo chifukwa wuli?
12 Chakwamba, mulara wakwenera kovwira mubali kuti wanozgekere kusambira. Chifukwa wuli? Pambere mulimi wandapande mbewu, wakutipura dankha dongo. Mulara nayo wakwenera kovwira mubali kuti wanozgekere kusambira. Kasi mulara wangachita wuli? Wakwenera kuchita nga umo yikachitira ntchimi Samuyeli.
13-15. (a) Kasi Yehova wakamutuma vichi Samuyeli? (b) Kasi Samuyeli wakachita vichi kuti wawovwire makora Sauli kunozgekera mulimo wake? (Wonani chithuzithuzi chakwamba.) (c) Chifukwa wuli ivyo Samuyeli wakachita ni vyakuzirwa ku ŵalara?
13 Vyaka 3,000 ivyo vyajumpha, Yehova wakaphalira ntchimi Samuyeli kuti: ‘Namachero, nyengo yeneiyi, nikutumizgirenge munthu kufumira ku charu cha Benjamini, ndipo umuphakazge kuti waŵenge mulongozgi wa ŵanthu ŵane Israyeli.’ (1 Sam. 9:15, 16) Samuyeli wakamanya kuti walutizgenge yayi ntchito yake ndipo Yehova wakukhumba kuti waphakazge munthu munyake kuŵa mulongozgi. Ntheura pambere Samuyeli wandaphakazge munthu uyo Yehova wakamusankha, wakaghanaghanirapo dankha kuti wawone umo wangamovwilira.
14 Zuŵa lakulondezgapo, Sauli wakiza kwa ntchimi Samuyeli. Yehova wakaphalira Samuyeli kuti: ‘Wona munthu uyo nkhakuphalira.’ Samuyeli wakanozgera chakurya Sauli na muteŵeti wake ndipo wakaŵaphalira kuti ŵarye. Ŵakati ŵamara kurya, Samuyeli wakaluta na Sauli ku nyumba yake ndipo ŵakachezga chomene mu nthowa. Ŵakati ŵafika, Samuyeli ‘wakalutilira kuyowoya na Sauli’ m’paka pa nyengo yakugonera. Zuŵa lakulondezgapo, Samuyeli wakaphakazga Sauli, wakamufyofyontha na kumusambizga vinthu vinandi. Pamasinda Sauli wakawelera kukwake. Iyo wakaŵa wakunozgeka kuŵa mulongozgi.—1 Sam. 9:17-27; 10:1.
15 Samuyeli wakaphakazga Sauli kuŵa mulongozgi. Ŵalara ŵakuchita kuphakazga munthu kuti waŵe mulara panji muteŵeti wakovwira yayi. Ndipouli, ivyo Samuyeli wakachita pambere wandaphakazge Sauli, vingaŵawovwira chomene. Tiyeni tiwone vinthu viŵiri ivyo ŵangasambirako.
MUŴE ŴAKUKHUMBISISKA KWENISO MUBWEZI
16. (a) Kasi Samuyeli wakachita wuli wati wapulika kuti Ŵaisrayeli ŵakukhumba themba? (b) Kasi Samuyeli wakachita wuli Yehova wati wamutuma kuti wakaphakazge Sauli?
16 Muŵe na khumbo la kusambizga ŵanji ndipo kuziwulika chara. Samuyeli wakakhuŵara chomene wakati wapulika kuti Ŵaisrayeli ŵakukhumba kuŵa na themba. Samuyeli wakawona nga Ŵaisrayeli ŵakumukhumba yayi. (1 Sam. 8:4-8) Samuyeli wakakhumbanga yayi kusolera Ŵaisrayeli themba, kweni Yehova wakamuphalira katatu kuti wapulikire ivyo Ŵaisrayeli ŵakayowoya. (1 Sam. 8:7, 9, 22) Samuyeli wakachita sanji yayi nesi kukwiyira munthu uyo Yehova wakamusora. Iyo wakaziwulika yayi Yehova wati wamuphalira kuti wakaphakazge Sauli. Iyo wakapulikira na mtima wose chifukwa wakatemwanga Yehova.
17. Kasi ŵalara ŵakuchita wuli nga ni Samuyeli? Chifukwa wuli ŵalara ŵakukondwa para ŵasambizga ŵanji?
17 Mazuŵa ghano, ŵalara ŵanandi ŵakusambizga ŵanji milimo nga umo wakachitira Samuyeli. (1 Pet. 5:2) Ŵakopa yayi kuti para ŵaŵasambizga, ŵaŵapokenge maudindo. Kweni mbalusungu ndipo mbakukhumbisiska kuchitira lumoza milimo ya mpingo na awo ŵakusambizgika. Iwo ŵakuwona kuti ŵabali awo ŵasambizgika ‘mbantchito ŵanyawo,’ awo ŵakovwira kuti mpingo wende makora. (2 Kor. 1:24; Heb. 13:16) Ŵakukondwa chomene kuwona kuti ŵabali awo ŵasambizgika ŵali na maluso agho ghangawovwira mu mpingo.—Mil. 20:35.
18, 19. Kasi ŵalara ŵakwenera kuchita vichi pambere ŵandambe kusambizga ŵabali milimo? Chifukwa wuli ntchiwemi kuchita nthena?
18 Ŵani msambizgi kweniso mubwezi. Sauli wakati wiza, Samuyeli wakamuphakazga nyengo yeneyiyo yayi. Wachitenge nthena, mphanyi Sauli wakamanya yayi umo wangalongozgera ŵanthu ŵa Chiuta. M’malo mwake, Samuyeli wakamalira nyengo yinandi kovwira Sauli kuti wanozgekere mulimo wake. Pambere wandamuphakazge, ŵakalyera lumoza, ŵakalongozgana kuluta ku nyumba ya Samuyeli, ŵakachezga nyengo yitali, ndipo paumaliro waliyose wakagona. Samuyeli wakalindilira nyengo yakwenelera kuti waphakazge themba liphya.
19 Ndimo ŵalara ŵakwenera kuchitira mazuŵa ghano. Pambere ŵandayambe kusambizga ŵabali milimo, ŵakwenera kuŵa paubwezi na munthu uyo ŵamusambizgenge. Ivyo ŵalara ŵangachita kuti munthu waŵe wakufwatuka vingapambana kuyana na malo. Usange mwapatura nyengo kusambizga mubali, nayo wamanyenge kuti ngwakuzirwa chomene. (Ŵazgani Ŵaroma 12:10.) Ŵabali ŵazamuwonga chomene chifukwa cha chitemwa icho mwaŵalongora.
20, 21. (a) Kasi msambizgi waluso wakuchita wuli? (b) Kasi mu nkhani yapanthazi tizamuzgora fumbo wuli?
20 Msambizgi waluso wakutemwa ntchito yake, kweniso wakutemwa munthu uyo wakumusambizga. (Yaniskani na Yohane 5:20.) Chifukwa wuli ntchakuzirwa kutemwa uyo mukumusambizga? Usange mubali wamanya kuti mukumutemwa, nayo wakulimbikira kuti wasambire. Ntheura mukwenera kusambizga ŵabali na kuŵa nawo paubwezi.—Zinth. 17:17; Yoh. 15:15.
21 Para ŵalara ŵawovwira mubali kuti wanozgekere kusambira, ŵangambapo kumusambizga. Kasi ŵalara ŵangachita wuli kuti ŵasambizge makora? Nkhani yapanthazi yikuzgora fumbo ili.
^ ndime 3 Nkhani iyi na yapanthazi ŵalembera ŵalara. Kweni waliyose wangasanga chandulo na nkhani izi. Chifukwa ziwovwirenge ŵabali wose kumanya kuti ŵakwenera kusambizgika kuti ŵaŵe ŵakwenelera kuchita milimo mu mpingo. Usange mu mpingo muli ŵabali ŵanandi ŵakwenelera, mpingo ukwenda makora.
^ ndime 11 Ŵalara aŵa ŵakukhala ku Australia, Bangladesh, Belgium, Brazil, France, French Guiana, Japan, Korea, Mexico, Namibia, Nigeria, Réunion, Russia, South Africa, na ku United States.

robotstxt: allowed

filter: keep


text: Sumu ya Davide, apo wakaŵa mu mapopa gha Yuda.+63 A Chiuta, ndimwe Chiuta wane, nkhupenja imwe.+Umoyo wane wose ukomilirwa imwe.+Napuzuka chifukwa cha kunwekera imwe,Mu charu chakomira na chachinkhamwa umo mulije maji.+2 Ntheura namuwonerani mu malo ghatuŵa,Nawona nkhongono zinu na uchindami winu.+3 Pakuti lusungu* lwinu nduwemi kuluska umoyo,+Milomo yane yimuchindikaninge.+4 Ntheura nimulumbaninge umoyo wane wose.Mu zina linu, nitumphuskenge mawoko ghane.5 Nakhorwa na chigaŵa chiwemi chanabwinabwi,*Ntheura mulomo wane umulumbaninge pamoza na chimwemwe pa milomo yane.+6 Nkhumukumbukani para nili pa bedi lane.Nkhughanaghanira vya imwe mu maulinda gha usiku.+7 Pakuti ndimwe movwiri wane,+Nkhuchemerezga mwachimwemwe mu mfwiri wa mapapindo ghinu.+8 Nkhudemelera kwa imwe.Woko linu lamalyero likunikolelera.+9 Kweni awo ŵakukhumba kunanga umoyo waneŴakhilirenge kusi ku charu chapasi.10 Ŵapelekekenge ku nkhongono za lupanga.Ŵaŵenge chakurya cha ŵakambwe.11 Kweni themba lisekelerenge mwa Chiuta.Munthu waliyose uyo wakulapa mwa iyo wazayenge,*Pakuti milomo ya awo ŵakuyowoya utesi yichetamiskikenge.


text:
Nkhani Nambara 59: Cifukwa Ico Davide Wakenera Kucimbira
Pamanyuma pakuti Davide wakoma Goliyati, Abinara, mulongozgi wa nkhondo wa Israyeli, wakiza nayo kwa Sauli. Sauli wakakondwa comene na Davide. Wakamuŵika kuŵa mulongozgi wa nkhondo na kumutora kuti wakakhalenge pa nyumba ya fumu.
Nyengo yati yajumphapo, ŵasilikari ŵakati ŵawerako kukatimbana na Ŵafilisiti, ŵanakazi ŵakimba kuti: ‘Sauli wakoma vikwi, kweni Davide wakoma vikwi makhumi ghanandi.’ Ici cikapangiska Sauli kucita sanji, cifukwa Davide wakalumbika comene kuluska iyo. Kweni Yonatani, mwana wa Sauli, wakacita sanji yayi. Wakamutemwa comene Davide, ndipo Davide nayo wakamutemwa comene Yonatani. Antheura ŵanthu ŵaŵiri aŵa ŵakapangana kuti ŵaŵenge paubwezi nyengo zose.
Davide wakamanya comene kulizga zeze ndipo Sauli wakatemwanga sumu izo Davide wakimbanga. Kweni zuŵa linyake sanji za Sauli zikamucitiska kucita cinthu ciheni. Peneapo Davide wakalizganga zeze, Sauli wakatora mkondo na kumuponya nawo, wakati: ‘Ninyekezgerenge Davide ku cimati!’ Kweni Davide wakaŵeka, ndipo mkondo ukagwaza padera. Mukuluta kwa nyengo Sauli wakawindaso Davide na mkondo wake. Mwantheura Davide wakamanya kuti wakwenera kucenjera comene.
Kasi ukukumbuka phangano ilo Sauli wakacita? Wakayowoya kuti wapelekenge mwana wake mwanakazi kwa mwanalume uyo wakomenge Goliyati kuti waŵe muwoli wake. Sauli wakaphalira Davide kuti wangatora Mikala mwana wake, kweni wakwenera dankha kukoma Ŵafilisiti 100. Aghanaghanira waka za nkhani iyi! Mwambura kukayika Sauli wakaghanaghana kuti Ŵafilisiti ŵakomenge Davide. Kweni ŵakatondeka kumukoma, ndipo cifukwa ca ici Sauli wakapeleka mwana wake kwa Davide kuti waŵe muwoli wake.
Zuŵa linyake Sauli wakaphalira Yonatani na ŵateŵeti ŵake wose kuti wakukhumba kukoma Davide. Kweni Yonatani wakaphalira awiske kuti: ‘Mungamukomanga yayi Davide. Walije kumucitirani ciheni cilicose. Kweni cilicose ico wacita caŵa cakovwira comene kwa imwe. Wakaŵika umoyo wake pangozi apo wakakoma Goliyati, ndipo imwe mukati mwawona ici mukakondwa comene.’
Sauli wakapulikira mwana wake, wakalayizga kuti wamukomenge yayi Davide. Davide wakizaso, ndipo wakayambaso kuteŵetera mu nyumba ya Sauli nga mphakwamba. Ndipouli, zuŵa linyake peneapo Davide wakayimbanga sumu, Sauli wakamuponyaso na mkondo wake. Davide wakaŵeka, mkondo ukagwaza cimati. Aka kakaŵa kacitatu! Davide wakamanya kuti wakwenera kucimbira!
Usiku wenewuwo Davide wakaluta ku nyumba kwake. Kweni Sauli wakatuma ŵanalume ŵanyake kuti ŵakamukome. Mikala wakamanya ivyo ŵawiske ŵakakhumbanga kucita. Antheura wakaphalira mfumu wake kuti: ‘Usange mukuleka kucimbira usiku wuno, namacero mufwenge.’ Usiku wenewura Mikala wakawovwira Davide kucimbira mwakufumira pa windo. Davide wakeneranga kubisama mu malo ghakupambanapambana kwa vilimika vinkhondi na viŵiri kuti Sauli waleke kumusanga.
1 Samuel 18:1-30; 19:1-18.
Mafumbo
- Nchifukwa wuli Sauli wakacitira sanji Davide, ni mphambano wuli iyo yikaŵapo pakati pa Sauli na Yonatani?
- Nchivici cikacitika zuŵa linyake apo Davide wakimbiranga sumu Sauli?
- Kasi Sauli wakaphalira Davide kuti wacite vici pambere wandatore Mikala kuŵa muwoli wake, ndipo nchifukwa wuli Sauli wakayowoya nthena?
- Apo Davide wakimbiranga sumu Sauli, nchivici cikacitika kacitatu nga ni umo cikulongolera cithuzithuzi?
- Kasi Mikala wakaponoska wuli Davide, ndipo Davide wakeneranga kucitaci kwa vilimika vinkhondi na viŵiri?
Mafumbo ghanyake
- Ŵazgani 1 Samuel 18:1-30.
Ni mwauli umo citemwa ca dyaka apa nidyakepo ca Yonatani na Davide cikayimiranga citemwa capakati pa “mberere zinyake” na “kamskambo kacoko”? (1 Sam. 18:1; Yoh. 10:16; Luka 12:32; Zek. 8:23)
Pakuti Yonatani ndiyo wakeneranga kuŵa fumu kunjira mu malo gha Sauli, ni mwauli umo lemba la 1 Samuel 18:4 likulongolera kujilambika kwa Yonatani kwa uyo wakasankhika kuŵa fumu?
Kasi ivyo wakacita Sauli vikulongora wuli kuti sanji yingapangiska munthu kucita kwananga kukuru, ndipo ise tikutorapo sambiro wuli? (1 Sam. 18:7-9, 25; Yak. 3:14-16)
- Ŵazgani 1 Samuel 19:1-17.
Kasi Yonatani wakaŵika wuli umoyo wake pangozi wakati wakumana na Sauli? (1 Sam. 19:1, 4-6; Zinth. 16:14)


text: Kwa wakulongozga sumu. Yimbike na vyakwimbira vya vingwe. Salimo la Davide.61 A Chiuta, pulikani kulira kwane kuti munovwire.Tegherezgani lurombo lwane.+2 Nichemerezgenge kwa imwe kufuma ku vigoti vya charu chapasiPara mtima wane ukwenjerwa.*+Nitolerani ku jalawe ilo nditali chomene kuluska ine.+3 Pakuti ndimwe chiphokwero chane,Chigongwe chakukhora icho chikunivikilira ku mulwani.+4 Niŵenge mulendo mu hema linu muyirayira.+Nibisamenge kusi ku mapapindo ghinu.+ (Selah)5 Pakuti imwe, A Chiuta, mwapulika vilapo vyane.Mwanipa chiharo icho ntcha awo ŵakopa zina linu.+6 Musazgirengeko mazuŵa ku umoyo* wa themba.+Ndipo vyaka vyake viŵenge vya ku muwiro umoza kuya ku muwiro unyake.7 Likhale pa chitengo muyirayira pamaso pa Chiuta.+Lipani lusungu* na kugomezgeka kuti vilisungilire.+8 Penepapo nimbirenge malumbo zina linu muyirayira,+Apo nkhufiska vilapo vyane zuŵa na zuŵa.+


text: 7 Pamanyuma pa ichi, nkhawona ŵangelo ŵanayi ŵimilira pa makona ghanayi gha charu chapasi, ŵakakoleska mphepo zinayi za charu chapasi, mwakuti mphepo yileke kuputa pa charu chapasi panji pa nyanja panji pa khuni lililose.2 Ndipo nkhawona mungelo munyake wakukwera kufuma ku mafumiro gha dazi,* wakaŵa na chidindo cha Chiuta wamoyo. Wakachemerezga na mazgu ghakuru ku ŵangelo ŵanayi awo ŵakazomerezgeka kunanga charu chapasi na nyanja,3 wakati: “Mungananganga yayi charu chapasi panji nyanja panji makuni, m’paka timare kudinda+ ŵazga ŵa Chiuta withu pa visko vyawo.”+4 Ndipo nkhapulika chiŵelengero cha awo ŵakadindika chikaŵa 144,000,+ ŵakadindika kufuma mu fuko lililose la ŵana ŵa Israyeli:+5 Awo ŵakadindika kufuma mu fuko la Yuda ŵakakwana 12,000.Kufuma mu fuko la Rubeni 12,000.Kufuma mu fuko la Gadi 12,000.6 Kufuma mu fuko la Asheri 12,000.Kufuma mu fuko la Nafutali 12,000.Kufuma mu fuko la Manase+ 12,000.7 Kufuma mu fuko la Simiyoni 12,000.Kufuma mu fuko la Levi 12,000.Kufuma mu fuko la Isakara 12,000.8 Kufuma mu fuko la Zebuloni 12,000.Kufuma mu fuko la Yosefe 12,000.Awo ŵakadindika kufuma mu fuko la Benjamini ŵakakwana 12,000.9 Pamanyuma pa vinthu ivi, nkhalaŵiska na kuwona mzinda ukuru, uwo pakaŵavya munthu wakamanya kuwupenda, ukafuma mu mitundu yose na mafuko na ŵanthu na malulimi,*+ ukimilira panthazi pa chitengo* na panthazi pa Mwana wa mberere, ukavwara minjilira yituŵa.+ Mu mawoko ghawo mukaŵa minthavi ya vintchindo.+10 Ŵakachemerezganga na mazgu ghakuru, kuti: “Chiponosko chithu chafuma kwa Chiuta withu, uyo wakukhala pa chitengo,+ na kwa Mwana wa mberere.”+11 Ŵangelo wose ŵakimilira kuzingilizga chitengo na ŵalara+ na vyamoyo vinayi, ndipo ŵakajikama panthazi pa chitengo na kusopa Chiuta,12 ŵakati: “Ameni! Malumbo, uchindami, vinjeru, viwongo, ntchindi, nkhongono, na lusoko viŵenge kwa Chiuta withu muyirayira swii.+ Ameni.”13 Ndipo yumoza wa ŵalara wakanifumba kuti: “Kasi aŵa ŵavwara minjilira yituŵa,+ mbanjani ndipo ŵafuma nkhu?”14 Ntheura nyengo yeneyiyo nkhati kwa iyo: “Fumu yane, imwe ndimwe mukumanya.” Ndipo wakati kwa ine: “Aŵa ndiwo ŵafuma mu suzgo yikuru,+ ndipo ŵachapa minjilira yawo na kuyituŵiska mu ndopa za Mwana wa mberere.+15 Ndicho chifukwa ŵali panthazi pa chitengo cha Chiuta, ndipo ŵakumuchitira uteŵeti wakupatulika muhanya na usiku mu tempile lake. Uyo wakukhala pa chitengo*+ wazamutandawura hema lake pa iwo.+16 Ŵazamupulikaso njara yayi nesi nyota, ndipo dazi lizamuŵawotcha yayi nesi chithukivu chilichose chakuŵawura,+17 chifukwa Mwana wa mberere,+ uyo wali pafupi na chitengo,* wazamuŵaliska+ na kuŵalongozgera ku visimi vya maji gha umoyo.+ Ndipo Chiuta wazamufyura masozi ghose mu maso ghawo.”+


text:
1 Mazgu gha Yehova agho ghakiza kwa Mika*+ wa ku Moresheti, mu mazuŵa gha Yotamu,+ Ahazi,+ na Hezekiya,+ mathemba gha Yuda.+ Mazgu agha wakaghapokera mu mboniwoni yakukhwaskana na Samariya na Yerusalemu:2 “Pulikani, imwe mwaŵanthu mose!Tegherezga, iwe charu na vyose ivyo vili mwa iwe,Fumu Yikuru Yehova yiŵe kaboni wakususka imwe,+Yehova uyo wali mu tempile lake lituŵa.3 Wonani! Yehova wakufuma mu malo ghake,Wakhirenge na kudyaka mu malo ghapachanya gha charu chapasi.4 Mapiri ghamusongonoka pasi pake,+Madambo ghamusweka pakati,Nga ni phura pafupi na moto,Nga ni maji agho ghathilika pa chigodobu.5 Vyose ivi ntchifukwa cha kugaluka kwa Yakhobe,Chifukwa cha zakwananga za nyumba ya Israyeli.+Kasi kugaluka kwa Yakhobe ni vichi?Asi ni Samariya?+Kasi malo ghapachanya gha Yuda ni vichi?+Asi ni Yerusalemu?6 Nizamuzgora Samariya kuŵa vibumira vya mahami* ghamuthondo,Kuŵa malo ghakupandapo mpheska,Malibwe ghake ghose nizamughataya mu dambo,Na kufukura fawundeshoni yake.*7 Vikozgo vyake vyose vyakuŵaja vizamuteketeka tuchokotuchoko,+Ndipo vyawanangwa vyose ivyo wakajilipiranga vizamotcheka na moto,+Nizamubwangandura ŵangoza ŵake wose.Chifukwa wakaŵapoka nga ni malipiro ghauhule,Ndipo ŵazamuŵaso malipiro gha mahule.”8 Pa chifukwa ichi, nizamulira na kutengera,+Nizamwenda nkhule ndiposo kwambura skapato.+Nizamulira nga mbakambwe,Na kutengera nga ni nthiŵatiŵa.9 Chifukwa chilonda chake ntchambura kupozgeka,+Chafika m’paka ku Yuda.+Muliri wathandazgika m’paka ku chipata cha ŵanthu ŵane, ku Yerusalemu.+10 “Ichi mungachipharazganga yayi mu Gati,Mungaliranga na pachoko wuwo chara.Mu Bete-afura* mujikunkhuzge mu fuvu.11 Imwe mukukhala mu Shafiri, mwambuke nkhule na kukhozgeka soni.Awo ŵakukhala mu Zanani, ŵandafume.Muzamuŵa chitengero mu Beti-ezeli, ndipo wazamuleka kukovwira.12 Awo ŵakukhala mu Maroti ŵalindilira chiwemi,Kweni chiheni chakhira kufuma kwa Yehova kwiza ku chipata cha Yerusalemu.13 Imwe mukukhala mu Lakishi,+ kakilirani luŵiro gileta ku gulu la mahachi.Ndimwe mukaŵa ŵakwamba kulongozgera mwana msungwana wa Ziyoni ku kwananga,Pakuti kugaluka kwa Israyeli kukasangika mwa imwe.+14 Ntheura pakulayirana mwamupeleka vyawanangwa kwa Moresheti-gati.Nyumba za Akizibu+ zikaŵa zakupusikira mathemba gha Israyeli.15 Imwe mukukhala mu Maresha,+ nimwiziraninge na uyo wamuthereskaninge.+Uchindami wa Israyeli wizenge m’paka ku Adulamu.+16 Mujimete chipara na kumeta sisi linu chifukwa cha ŵana ŵinu ŵakutemweka.Mujimete chipara nga ni nombo,Pakuti ŵatolekako kwa imwe na kuluta ku wuzga.”+
Mazgu Ghamusi
^ Mika nkhudumura kwa zina lakuti Mikayeli, ndipo likung’anamura kuti, “Ni Njani Wali Nga Ni Yehova?”


text:
Kasi Ntchiwemi Kuti Mwanalume na Mwanakazi Awo Ŵandatorane Kuyana na Dango Ŵakhalirenge Lumoza?
Ivyo Baibolo likuyowoya
Baibolo likuti: ‘
Chiuta wazamweruzga ŵazaghali.’ (Ŵahebere 13:4) Lizgu lakuti “uzaghali,” mu chigiriki ni por·neiʹa, likung’anamuraso kugonana pambere ŵanthu ŵandatorane. Ntheura Chiuta wakukondwa yayi para mwanalume na mwanakazi awo ŵandatorane ŵakukhalira lumoza, nanga ni para ŵakukhumba kuzakatorana kunthazi.
Wuli usange ŵakutemwana chomene? Chiuta wakukhumba kuti pambere mwanalume na mwanakazi ŵandambe kukhalira lumoza, ŵatorane dankha kuyana na dango. Chiuta wali kulenga ŵanthu kuti ŵatemwanenge. Baibolo likuti Chiuta ntchitemwa. (1 Yohane 4:8) Ntheura, Chiuta wakukhumba kuti mwanalume na mwanakazi awo ŵali kutorana ndiwo ŵagonanenge.
Manyani Vinandi
Gomezgani Ciuta Kuti Muŵe Ŵakukondwa mu Nthengwa
Kujifumba mafumbo ghaŵiri kungamovwirani kuti vinthu visinthe mu nthengwa yinu.


text:
SAMBIRO 4
Kasi Yesu Ni Njani?
1. Kasi Yesu wakaŵako wuli?
Yesu ngwakupambanako na ŵanthu wose. Wakaŵa mungelo kuchanya pambere wandababike pa charu chapasi. (Yohane 8:23) Ndiyo wakaŵa wakwamba kulengeka na Chiuta. Iyo wakawovwira pakulenga vinthu vinyake vyose. Ni Yesu pera uyo Yehova wakamulenga yekha, ntheura mphake kuti wakuchemeka “mwana yekha na yekha” wa Chiuta. (Yohane 1:14) Para Chiuta wakukhumba kuyowoya na vilengiwa vinyake, wakatumanga Yesu, lekani wakuchemeka “Mazgu.”—Ŵazgani Zintharika 8:22, 23, 30; Ŵakolose 1:15, 16.
2. Chifukwa wuli Yesu wakiza pa charu chapasi?
Chiuta wakatuma mwana wake pa charu chapasi. Wakamutora na kumuŵika mu nthumbo ya mwali wakuchemeka Mariya. Ntheura wiske wa Yesu wakaŵa munthu yayi. (Luka 1:30-35) Pali vifukwa vitatu ivyo Yesu wakizira pa charu chapasi: (1) kusambizga ŵanthu kuti ŵamumanye makora Chiuta, (2) kuŵalongora umo ŵangachitira khumbo la Chiuta nanga vingasuzga, ndiposo (3) kupeleka umoyo wake “kuŵa chiwombolero.”—Ŵazgani Mateyu 20:28.
3. Chifukwa wuli tikukhumbikwira chiwombolero?
Chiwombolero ni malipiro ghakuthaskira munthu ku nyifwa. (Exodus 21:29, 30) Likaŵa khumbo la Chiuta yayi kuti ŵanthu ŵachekurenge na kufwa. Kasi tikumanya wuli? Chiuta wakaphalira munthu wakwamba, Adamu, kuti para wachitenge icho Baibolo likuti “kwananga,” mbwenu wafwenge. Ntheura Adamu walekenge kwananga mphanyi wakafwa yayi. (Genesis 2:16, 17; 5:5) Baibolo likuti Adamu ndiyo ‘wakanjizga’ nyifwa pakati pa ŵanthu. Ntheura kwananga na malipiro ghake, iyo ni nyifwa, vikambukira ku ŵazukuru ŵa Adamu. Chiwombolero chikukhumbikwa kuti tisutuke ku nyifwa iyo tili kubabika nayo.—Ŵazgani Ŵaroma 5:12; 6:23.
Ni njani wakaŵa wakwenelera kupeleka chiwombolero na kutisutura ku nyifwa? Para munthu wafwa, wakulipira zakwananga zake pera. Palije munthu wambura kufikapo uyo wangalipira mulandu wa zakwananga za ŵanyake.—Ŵazgani Salmo 49:7-9.
4. Kasi Yesu wakafwirachi?
Yesu wakaŵa wakwananga yayi, ntheura chikaŵa chambura kwenelera kuti wafwe. Iyo wakafwira zakwananga za ŵanthu ŵanyake. Chiuta wakalongora chitemwa chapadera chomene pakutuma Mwana wake kuti watifwire. Yesu nayo wakalongora kuti wakutitemwa. Wakapulikira Ŵawiske na kupeleka umoyo wake chifukwa cha zakwananga zithu.—Ŵazgani Yohane 3:16; Ŵaroma 5:18, 19.
5. Kasi Yesu wakuchita vichi sono?
Apo Yesu wakaŵa pano pa charu chapasi, wakachizga ŵalwari, wakawuska ŵakufwa, na kuthaska awo ŵakaŵa mu suzgo. Pakuchita ivi, wakalongoranga ivyo wazamuchitira ŵanthu ŵakupulikira kunthazi. (Mateyu 15:30, 31; Yohane 5:28) Yesu wakati wafwa, Chiuta wakamupaso umoyo uwo wakaŵa nawo pambere wandize pa charu. (1 Petrosi 3:18) Kufuma apo, Yesu wakakhala ku woko lamalyero la Chiuta kulindilira kuti Yehova wamupe mazaza kuŵa Themba la charu chose chapasi. (Ŵahebere 10:12, 13) Pasono Yesu wakuwusa kuchanya, ndipo awo ŵakumupulikira ŵakupharazga uthenga uwemi pa charu chose.—Ŵazgani Daniel 7:13, 14; Mateyu 24:14.
Pakuŵa Fumu, sonosono apa Yesu wamazgenge masuzgo ghose na awo ŵakwambiska masuzgo agha. Wose awo ŵali na chipulikano mwa iyo na kumupulikira, ŵazamuŵa ŵamoyo mu paradiso pa charu chapasi.—Ŵazgani Salmo 37:9-11.
Manyani Vinandi
Sembe—Yakuwombora Ntchawanangwa Chapadera
Kasi sembe yakuwombora ni vichi? Sembe iyi yingamovwirani wuli?


text:
MAZGU GHA CHIUTA MBUSAMBAZI | MASALIMO 34-37
Gomezgani Yehova na Kuchita Uwemi
‘Ungachitiranga sanji awo ŵakuchita ubendezi yayi’
Lekani kutimbanizgika pakuteŵetera Yehova chifukwa cha kuwona kuti ŵanthu ŵaheni vinthu vikuŵayendera makora. Mtima winu uŵe pa vitumbiko ivyo Chiuta walayizga na kuchita ivyo iyo wakukhumba
‘Gomezgani Yehova na kuchita uwemi’
Gomezgani kuti Yehova wamovwiraninge para mwamba kukayika panji kwenjerwa. Wamovwiraninge kuti mulutilire kugomezgeka
Mutangwanikenge na ntchito ya kupharazga makani ghawemi gha Ufumu wa Chiuta
‘Mukondwenge chomene mwa Yehova’
Mupaturenge nyengo yakuŵazgira Mazgu gha Chiuta na kughanaghanirapo kuti mumumanye makora Yehova
‘Nthowa yinu muyipeleke kwa Yehova’
Gomezgani kuti Yehova wamovwiraninge pa suzgo yiliyose
Chitani vinthu mwamahara para ŵanthu ŵakumususkani, kumutambuzgani, panji kumunenani
‘Khalani chete pamaso pa Yehova na kumulindilira mwakuzika’
Kuchimbilira yayi pakuchita vinthu, chifukwa vingamupokani chimwemwe na kumupwetekani mwauzimu
“Ŵakuzika ŵazamuhara charu chapasi”
Penjani kuzika, ndipo lindilirani Yehova kuti wazakafumiskepo viheni vyose ivyo mukusuzgika navyo
Wovwirani Ŵakhristu ŵanyinu, ndipo pembuzgani awo ŵakusuzgika mu mtima kuti mu charu chiphya, icho Chiuta walayizga, vinthu vizamuŵa makora


text:
Kasi Ŵakaboni ŵa Yehova Ŵakupeleka Chakhumi?
Yayi. Ŵakaboni ŵa Yehova ŵakupeleka ndalama zakovwira pa ntchito yawo kwambura kujiwoneskera. Kasi chakhumi ni vichi, ndipo chifukwa wuli Ŵakaboni ŵa Yehova ŵakupeleka yayi chakhumi?
Ŵaisrayeli ndiwo ŵakapika dango lakuti ŵapelekenge chakhumi. Dango likati pa vinthu 10 ivyo munthu wasanga, chimoza wapelekenge kwa Chiuta. Kweni Baibolo likuti Dango ili likugwira ntchito yayi ku Ŵakhristu. ‘Languro la kupoka chakhumi ku ŵanthu,’ naloso likugwira ntchito yayi ku Ŵakhristu.—Ŵahebere 7:5, 18; Ŵakolose 2:13, 14.
Ŵakaboni ŵa Yehova ŵakupeleka chakhumi yayi. Kweni ŵakulondezga ivyo ŵakachitanga Ŵakhristu ŵakale. Ŵakupharazga kwambura kulipirika, kweniso ŵakupeleka ndalama zawo kwambura kuchichizgika.
Ŵakaboni ŵa Yehova ŵakupulikira ulongozgi wa mu Baibolo wakuti: ‘Waliyose wachite umo wadumulira mu mtima wake, mwakukwenyelera yayi panji mwakuchichizgika, chifukwa Chiuta wakutemwa uyo wakupeleka mwakukondwa.’—2 Ŵakorinte 9:7.


text:
Kupanga Mabuku
Kupeleka Mabuku mu Charu cha Congo
Mwezi uliwose Ŵakaboni ŵa Yehova ŵakwenda mitunda yitali kukapeleka Mabaibolo na mabuku mu charu cha Democratic Republic of the Congo.
Pasono JW.ORG Yikusangika mu Viyowoyero Vyakujumpha 300!
Kasi Ŵakaboni ŵa Yehova ŵakovwira wuli ŵanthu na uthenga wa mu Baibolo mu viyowoyero vinandi?
Tapika Ntchito ya Kung’anamura ‘Mazgu Ghakupatulika gha Chiuta’—Ŵaroma 3:2
Pali Mabaibolo ghakupambanapambana agho ghawovwira Ŵakaboni ŵa Yehova nyengo yitali. Chifukwa wuli Ŵakaboni ŵa Yehova ŵali kung’anamura Baibolo mu Chingelezi chipusu?


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
19 Pamanyuma, Nahashi themba la Ŵaamoni wakafwa, ndipo mwana wake wakaŵa themba mu malo ghake.+
2 Davide wakati: “Nilongorenge lusungu+ kwa Hanuni mwana wa Nahashi, chifukwa wiske wakalongora lusungu kwa ine.” Ntheura Davide wakatuma mathenga kukamusanguluska pa nyifwa ya wiske. Kweni ŵateŵeti ŵa Davide ŵakati ŵiza mu charu cha Ŵaamoni+ kuti ŵasanguluske Hanuni,
3 ŵakaronga ŵa Ŵaamoni ŵakati kwa Hanuni: “Kasi ukuwona nga Davide wakuchindika awuso pakukutumira ŵanthu ŵakuti ŵakusanguluske? Asi ŵateŵeti ŵake ŵizira kupenjapenja kuti ŵakuwiske na kwendera charu?”
4 Ntheura Hanuni wakatora ŵateŵeti ŵa Davide na kuŵameta,+ wakadumura pakati malaya ghawo mu matako, na kuŵaleka kuti ŵalutenge.
5 Davide wakati waphalirika ivyo vikachitikira ŵanthu aŵa, nyengo yeneyiyo wakatumaso ŵanyake kuti ŵakakumane nawo, chifukwa ŵakalengeskeka chomene. Themba likaŵaphalira kuti: “Mukhale mu Yeriko+ m’paka mwembe winu umere, ndipo mwizenge kuno.”
6 Ŵaamoni ŵakawona kuti ŵanunkha kwa Davide. Ntheura Hanuni na Ŵaamoni ŵakatuma matalente gha siliva 1,000 kuti ŵakabwereke magileta na ŵapamahachi ku Mesopotamiya, Aramu-maka, na Zoba.+
7 Ntheura ŵakabwereka magileta 32,000 pamoza na themba la Maka na ŵanthu ŵake. Ŵakiza na kujintha msasa panthazi pa Medeba.+ Ŵaamoni ŵakawungana pamoza kufuma mu misumba yawo kuzakarwa nkhondo.
8 Davide wakati wapulika vinthu ivi, wakatuma Yowabu+ na ŵankhondo wose, pamoza na vinkhara vyake.+
9 Ŵaamoni ŵakafuma na kundanda kunozgekera nkhondo pa chipata cha msumba, peneapo mathemba agho ghakiza ghakaŵa ghekha ku thondo.
10 Yowabu wakati wawona kuti ŵankhondo ŵamulotokera kunthazi na kumasinda, wakasorapo ŵasilikari ŵaluso chomene mu Israyeli, ndipo wakaŵandandika makora kuti ŵarwe na Ŵasiriya.+
11 Ŵanyake wose wakaŵaŵika mu woko la munung’una wake Abishayi,+ kuti ŵandande na kurwa nkhondo na Ŵaamoni.
12 Wakati: “Usange Ŵasiriya+ ŵaŵa ŵankhongono chomene kuluska ine, imwe mwize kuzakanovwira. Kweni usange Ŵaamoni ndiwo ŵaŵa ŵankhongono chomene kuluska imwe, ine nizenge kuzakamovwirani.
13 Tiŵe ŵankhongono na ŵakukhwima mtima,+ tilwere ŵanthu ŵithu na misumba ya Chiuta withu. Yehova wachitenge icho ntchiwemi mu maso ghake.”
14 Penepapo Yowabu na ŵanthu ŵake ŵakati ŵasendelera kuti ŵarwe na Ŵasiriya, iwo ŵakachimbira pamaso pake.+
15 Ŵaamoni ŵakati ŵawona kuti Ŵasiriya ŵachimbira, nawoso ŵakachimbira kwa Abishayi, munung’una wa Yowabu, na kunjira mu msumba. Penepapo Yowabu wakiza ku Yerusalemu.
16 Ŵasiriya ŵakati ŵawona kuti ŵathereskeka na Israyeli, ŵakatuma mathenga kuti ghakacheme Ŵasiriya ŵa ku chigaŵa cha Mlonga,+ pamoza na Shofaki mulongozgi wa ŵankhondo ŵa Hadadezeri uyo wakaŵalongozganga.+
17 Davide wakati waphalirika, nyengo yeneyiyo wakawunganya Israyeli yose pamoza, ŵakambuka Yorodani na kundanda kuti ŵarwe nawo. Davide wakati wandandika ŵankhondo ŵake kuti ŵarwe na Ŵasiriya, iwo ŵakarwa nayo.+
18 Kweni Ŵasiriya ŵakachimbira kwa Israyeli. Davide wakakoma Ŵasiriya 7,000 ŵakukwera pa magileta na ŵasilikari ŵakwenda pasi 40,000. Wakakomaso Shofaki mulongozgi wa ŵankhondo.
19 Ŵateŵeti ŵa Hadadezeri ŵakati ŵawona kuti ŵathereskeka na Israyeli,+ nyengo yeneyiyo ŵakachita mtende na Davide na kuŵa ŵateŵeti ŵake.+ Ŵasiriya ŵakakhumbaso chara kovwira Ŵaamoni.
Tumizgani
Tumizgani
1 Midauko 19
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=13&Chapter=19&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D13%26Chapter%3D19%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Mwana wa mberere ngwakwenelera kujura vyakubatikira (9-14)
5 Ndipo nkhawona mu woko lamalyero la Uyo wakakhala pa chitengo*+ mukaŵa mupukutu wakulembeka mukati na kuwaro, wakujalika skee na vyakubatikira 7.2 Ndipo nkhawona mungelo wankhongono wakapharazganga na mazgu ghakuru, kuti: “Ni njani ngwakwenelera kugagawura vyakubatikira mupukutu uwu na kuwujura?”3 Kweni pakaŵavya nanga njumoza wa kuchanya panji pa charu chapasi nesi kusi ku charu chapasi uyo wakajura mupukutu uwu panji kulaŵiskamo.4 Nkhamba kulira chomene chifukwa pakaŵavya munthu nanga njumoza uyo wakaŵa wakwenelera kujura mupukutu panji kulaŵiskamo.5 Kweni yumoza wa ŵalara wakati kwa ine: “Leka kulira. Wona, Nkhalamu ya fuko la Yuda,+ msisi+ wa Davide,+ yathereska+ kuti yigagawure vyakubatikira 7 vya mupukutu na kuwujura.”6 Ndipo pakati pa chitengo* na vyamoyo vinayi, na pakati pa ŵalara,+ nkhawona kuti pimilira mwana wa mberere+ uyo wakaŵa nga wakomeka,+ wakaŵa na masengwe* 7 na maso 7, maso agha ghakwimira mizimu 7 ya Chiuta+ iyo yatumika ku charu chose chapasi.7 Nyengo yeneyiyo wakaluta na kutora mupukutu mu woko lamalyero la Uyo wakakhala pa chitengo.+8 Wakati watora mupukutu, vyamoyo vinayi na ŵalara 24+ ŵakawa pasi panthazi pa Mwana wa mberere, waliyose wakaŵa na bango na bakule wagolide wakuzura na vyakununkhira. (Vyakununkhira vikwimira malurombo gha ŵatuŵa.)+9 Ndipo ŵakwimba sumu yiphya,+ ŵakuti: “Ndimwe ŵakwenelera kutora mupukutu na kugagawura vyakubatikira vyake, chifukwa mukakomeka ndipo na ndopa zinu mukagulira Chiuta ŵanthu+ kufuma mu fuko lililose na lulimi* na ŵanthu na mtundu,+10 ndipo mukaŵazgora kuŵa mafumu+ na ŵasembe ŵa Chiuta withu,+ ndipo ŵawusenge charu chapasi nga ni mathemba.”+11 Ndipo nkhawona na kupulika mazgu gha ŵangelo ŵanandi awo ŵakazingilizga chitengo na vyamoyo na ŵalara, ndipo unandi wawo ukaŵa masawuzandi ghanandi kwandaniska na masawuzandi ghanandi ndiposo masawuzandi ghanandi kwandaniska na masawuzandi ghanandi,*+12 ŵakachemerezganga kuti: “Mwana wa mberere uyo wakakomeka+ ngwakwenelera kupokera nkhongono, usambazi, vinjeru, lusoko, ntchindi, uchindami, na thumbiko.”+13 Ndipo chakulengeka chilichose icho chili kuchanya na pa charu chapasi+ ndiposo kusi ku charu chapasi na pa nyanja, na vinthu vyose ivyo vilimo, nkhavipulika vikuti: “Kwa Uyo wakukhala pa chitengo*+ na ku Mwana wa mberere+ kuŵenge thumbiko, ntchindi,+ uchindami, na nkhongono muyirayira swii.”+14 Vyamoyo vinayi vikati: “Ameni!” ndipo ŵalara ŵakajikama na kusopa.


text:
Ivyo Baibolo Likusambizga
Baibolo likuzgora makora chomene mafumbo ghakusuzga. Lawovwira ŵanthu kwamba kale. Namwe muwonenge kuti Baibolo ndakovwira.—2 Timote 3:16, 17.
Nkhani Izo Zilipo
Kasi Baibolo Likutiphalira Unenesko?
Usange Baibolo ndakufuma kwa Chiuta, likwenera kupambana na mabuku ghanyake ghose.
Kasi Baibolo Likuti Wuli pa Nkhani ya Isitara?
Manyani vinthu 5 ivyo vikuchitika pa holide ya Isitara kweniso umo yikambira.
Vyakovwira Mabanja
ŴANYAMATA NA ŴASUNGWANA
Kasi Foni Ndiyo Yikukulamulira?
Tekinoloje yaluta panthazi chomene mazuŵa ghano, kweni yileke kukulamulira. Kasi ungamanya wuli kuti foni ndiyo yamba kukulamulira? Kasi ungachita wuli kuti yileke kukulamulira?
ŴANA
Upulikizgenge pa Maungano
Chifukwa wuli tikwenera kupulikizga pa maungano?
ŴAMUNTHENGWA
Gomezgani Ciuta Kuti Muŵe Ŵakukondwa mu Nthengwa
Kujifumba mafumbo ghaŵiri kungamovwirani kuti vinthu visinthe mu nthengwa yinu.
ŴAPAPI
Kasi Mungachita Wuli Kuti Muŵe Ŵakukondwa mu Nyumba Yinu?
Yehova wakukhumba kuti ŵanthu ŵakondwenge mu nyumba zawo. Mu Baibolo muli ulongozgi uwo ungawovwira ŵafumu, ŵawoli, ŵapapi, kweniso ŵana kuti ŵaŵe ŵakukondwa.


text:
Kasi Baibolo Lichali Kusintha Umoyo Winu?
“Musinthe maghanoghano ghinu.”—ROM. 12:2.
SUMU: 61, 52
1-3. (a) Kasi ni nkharo wuli zinyake ziheni izo zingaŵa zakusuzga kuzileka nanga ni para tabatizika? (b) Kasi tingajifumba mafumbo wuli usange vikutisuzga kulekerathu tunkharo tunyake tuheni? (Wonani vithuzi vyakwamba.)
PAKWAMBA, mubali munyake zina lake Kevin, wakatemwanga njuga, kukhweŵa, kuloŵera, na mankhwala ghakuzingizga wongo. Wakachita ivi kwa vyaka vinandi. Kweni wakati wasambira Baibolo wakawona kuti chinthu chakuzirwa chomene nkhuŵa paubwezi na Yehova. Kevin [1] wakeneranga kuleka nkharo zake zakale kuti waŵe paubwezi na Yehova. Kevin wakaleka nkharo ziheni chifukwa wakagomezganga Yehova na Mazgu ghake agho ghali na nkhongono yakusintha umoyo wa munthu.—Heb. 4:12.
2 Kevin wakati wabatizika wakeneranga kulutilira kusintha nkharo zinyake. Iyo wakeneranga kuŵikapo mtima kuti waŵe na mikhaliro iyo yikwenera kuŵa na Ŵakhristu ŵaunenesko. (Efe. 4:31, 32) Mwachiyelezgero, wakawona kuti vikumusuzga kuleka kamtima kakunjoŵi. Kevin wakati: “Chikaŵa chinonono chomene kuleka kukwiya luŵiro kuluska nkharo zinyake.” Kevin wakalimbikira kulomba na kuŵazga Baibolo, ndipo paumaliro wakaleka nkharo iyi.
3 Pakwamba ŵanandi ŵa ise tikaŵa na nkharo ziheni chomene. Kweni tikati tasambira unenesko, tikaleka nkharo zithu zakale. Ichi chikatovwira kuti tiŵe na nkharo yakukondweska Chiuta na kuŵa ŵakwenelera kubatizika. Ndipouli, nangauli tili kubatizika kweni nipera pachali tunkharo tunyake uto tikwenera kusintha na chilato chakuti tiŵe paubwezi na Yehova kweniso Yesu. (Efe. 5:1, 2; 1 Pet. 2:21) Nyengo zinyake, mungamanya kuti muli na mzimu wakudinginyika, kopa ŵanthu, kusesa, na tunkharo tunyake tuheni. Panji mukuyezgayezga kuti musinthe, kweni vikumusuzgani nipera. Usange ni nthena, mukwenera kuti mukujifumba kuti, ‘Chifukwa wuli vikunisuzga kulekerathu tunkharo utu? Kasi ningachita wuli kuti Baibolo lisinthe umoyo wane?’
MUNGAKONDWESKA YEHOVA
4. Chifukwa wuli nyengo zinyake tikutondeka kukondweska Yehova?
4 Pakuti tikutemwa Yehova, tikukhumba kuchita vyose ivyo vikumukondweska na mtima wose. Ndipouli, nyengo zinyake vikutisuzga kuti tikondweske Chiuta chifukwa ndise ŵakwananga. Nase tingajipulika nga ni Paulosi uyo wakati: “Nkhukhumba kuchita icho ntchiwemi, kweni nilije nkhongono zakuchitira icho ntchiwemi.”—Rom. 7:18; Yak. 3:2.
5. Kasi ni nkharo wuli ziheni izo tikwenera kuzileka pambere tindabatizike, ndipo tileke kughanaghana vichi?
5 Tikwenera kuleka nkharo ziheni izo zingapangiska kuti tisezgeke mu mpingo. (1 Kor. 6:9, 10) Ndipouli, tose ndise ŵakwananga. (Kol. 3:9, 10) Ntheura tileke kughanaghana kuti pakuti tili kubatizika kale panji takhala mu gulu kwa vyaka vinandi, mbwenu ndikuti tingachitaso yayi kwananga panji kuŵa na maghanoghano ghaheni. Pakutora nyengo kuti munthu wasinthe nkharo zanthena.
6, 7. (a) Kasi ntchivichi icho chikutovwira kuti tiŵe paubwezi na Yehova nangauli ndise ŵakwananga? (b) Chifukwa wuli tikwenera kopa yayi kulomba Yehova kuti watigowokere zakwananga zithu?
6 Nangauli tili ŵakwananga, kweni tingalutilira kuŵa paubwezi na Yehova na kumuteŵetera mwakukondwa. Tikwenera kumanya kuti apo Yehova wakatiguziranga mu gulu lake, wakamanyanga kuti ndise ŵakwananga. (Yoh. 6:44) Pakuti Yehova wakumanya makora wunthu withu ndiposo ivyo vili mu mtima withu, wakumanyaso nkharo ziheni izo ni zakusuzga kuzileka. Iyo wakumanya kuti nyengo zinyake tingabudiska vinthu vinyake. Kweni nipera wakukhumba kuti tiŵe nayo paubwezi.
7 Yehova wakutitemwa chomene lekani wakatipa Mwana wake wapadera kuŵa sembe yakuwombora. (Yoh. 3:15-17) Usange tachita zakwananga ndipo tapera na mtima wose, Yehova watigowokerenge kwizira mu sembe ya Yesu ndipo tilutilirenge kuŵa nayo paubwezi. (Rom. 7:24, 25; 1 Yoh. 2:1, 2) Kasi tikwenera kopa kulomba kwa Yehova kuti watigowokere zakwananga zithu? Yayi. Kuchita nthena vingayana waka na kukana maji ghakuti tigeziske mawoko ghithu ghakubinkha. Nakuti sembe yakuwombora yikovwira ŵekha awo ŵakupera zakwananga zawo na kupempha Yehova kuti waŵagowokere. Tikuwonga chomene Yehova pakutipa sembe yakuwombora iyi chifukwa yikutovwira kuti tiŵe nayo paubwezi nangauli ndise ŵakwananga.—Ŵazgani 1 Timote 1:15.
8. Chifukwa wuli tikwenera yayi kusulako waka maubudi ghithu?
8 Nangauli ndise ŵakwananga, kweni ntchiwemi yayi kujigowokera para tachita kwananga panji kusulako waka maubudi ghithu. M’malo mwake, kuti tiŵe paubwezi na Chiuta kweniso Khristu, tikwenera kulimbikira kuŵa na mikhaliro iyo yingaŵakondweska. (Sal. 15:1-5) Tikwenera kujikora ku makhumbiro ghaheni panji kughawuskiramothu mu mtima withu. Kwali tikabatizika ni kale panji sonosono, kweni tose tikwenera ‘kulutilira kusintha maghanoghano’ ghithu.—2 Kor. 13:11.
9. Kasi tikumanya wuli kuti tingalutilira kuvwara wunthu uphya?
9 Tikwenera kuŵikapo mtima kuti ‘tisinthe maghanoghano’ ghithu na kuvwara “wunthu uphya.” Paulosi wakati: “Mukasambizgika kuti muvure wunthu wakale uwo ukuyana na nkharo yinu yakale ndiposo uwo ukunangika mwakuyana na makhumbiro ghake ghakupusika. Kweni mulutilire kuzgoka ŵaphya mu kaghanaghaniro kinu. Ndipo muvware wunthu uphya uwo ukalengeka mwakuyana na khumbo la Chiuta, mu urunji wenecho na kugomezgeka.” (Efe. 4:22-24) Mazgu ghakuti “mulutilire kuzgoka ŵaphya,” ghakulongora kuti munthu wakwenera kulutilira kusintha mikhaliro yake nyengo zose. Fundo iyi njakukhozga chomene chifukwa yikulongora kuti tose tingalutilira kusintha na kunozga mikhaliro yithu kuti tivware wunthu uphya. Kwali tateŵetera Yehova kwautali wuli, Baibolo lingalutilira nadi kusintha umoyo withu.
CHIFUKWA WULI NTCHINONONO?
10. Kasi tikwenera kuchita vichi kuti Baibolo lilutilire kutisintha, ndipo tikwenera kujifumba mafumbo wuli?
10 Usange tikukhumba kuti Mazgu gha Chiuta ghalutilire kutisintha, tikwenera kuchitapo kanthu. Kweni chifukwa wuli tikwenera kuŵikapo mtima? Usange Yehova wakutumbika kuyezgayezga kwithu, asi ndikuti chiŵenge chipusu kuluta panthazi mwauzimu? Kasi Yehova wakulekerachi kutovwira waka kuti nyengo zose tichitenge icho ntchiwemi kwambura kubudiska?
11-13. Chifukwa wuli Yehova wakuzomerezga kuti tikumane na masuzgo?
11 Para tikughanaghanira za vinthu ivyo Yehova wali kulenga, tikuwona kuti wali na nkhongono zinandi ndipo wangachita chilichose. Mwachiyelezgero, zuŵa likufumiska nkhongono yinandi pa sekondi lililose. Nkhongono yichoko waka ya zuŵa iyo yikufika pa charu chapasi, njakukwana kuti pa charu paŵe vyamoyo. (Sal. 74:16; Yes. 40:26) Yehova ngwakunozgekaso kugwiliskira ntchito nkhongono zake kuti wawovwire ŵateŵeti ŵake usange mphakwenelera. (Yes. 40:29) Yehova wakhumbenge, nthena wakutovwira waka pa kalikose kuti tileke kubudiska vinthu. Kweni chifukwa wuli wakutovwira pa kalikose yayi?
12 Yehova wali kutipa wanangwa wakusankha. Para tasankha na kulimbikira kuchita khumbo la Chiuta, tikulongora kuti tikumutemwa na mtima wose ndipo tikukhumba kumukondweska. Tikulongoraso kuti tikukhozgera Ufumu wake. Satana wakususka Ufumu wa Chiuta. Ntheura para ise tikukhozgera Ufumu wa Chiuta na mtima wose, tikulongora kuti Yehova ndiyo ngwakwenelera kuwusa. Para tikuchita nthena, Dada withu wakuchanya wakuwonga chomene. (Yobu 2:3-5; Zinth. 27:11) Nangauli ndise ŵakwananga, kweni para tikuyezgayezga kukondweska Yehova, tikulongora kuti tili ŵakugomezgeka kwa iyo ndipo tikukhumba kuti iyo ndiyo watiwusenge.
13 Yehova wakutiphalira kuti tikwenera ‘kufwiliranipo chomene’ kuti tiŵe na mikhaliro yakumukondweska. (Ŵazgani 2 Petrosi. 1:5-7; Kol. 3:12) Fundo iyi yikulongora kuti Yehova wakukhazga kuti tilimbikirenge kukanizga makhumbiro na maghanoghano ghaheni. (Rom. 8:5; 12:9) Para tikulimbikira kuchita ivyo Yehova wakukhumba, ndikuti Baibolo lichali kusintha umoyo withu, ntheura tiŵenge ŵakukondwa.
BAIBOLO LILUTILIRE KUMUSINTHANI
14, 15. Kasi tikwenera kuchita vichi kuti tiŵe na mikhaliro yakukondweska Chiuta? (Wonani bokosi lakuti, “ Baibolo na Lurombo Vikasintha Umoyo Wawo.”)
14 Kasi tingachita wuli kuti tiŵe na mikhaliro iyo yikukondweska Yehova? Tikwenera kulutilira kusintha umoyo withu. Tikweneraso kulimbikira kulondezga ulongozgi wa Chiuta. Lemba la Ŵaroma 12:2 likuti: “Lekani kutolera nkharo ya ŵanthu ŵa mu nyengo iyi, kweni musinthe maghanoghano ghinu, mwakuti mumanye khumbo la Chiuta, ilo ndiwemi, lakuzomerezgeka na lakufikapo.” Yehova watipa Baibolo na mzimu utuŵa kuti vitovwire kumanya na kuchita ivyo iyo wakukhumba. Vinthu ivi vikutovwiraso kuti tisinthe umoyo withu na kukondweska Chiuta. Tikwenera kuŵazga Baibolo zuŵa lililose, kughanaghanirapo, na kulomba mzimu utuŵa. (Luka 11:13; Gal. 5:22, 23) Para tikuchita ivi, tiwonenge vinthu umo Yehova wakuviwonera, ndipo ivyo tikughanaghana, kuyowoya, na kuchita vikoleranenge na khumbo lake. Ndipouli, tikwenera kulutilira kuvikilira mtima withu chifukwa ndise ŵakwananga.—Zinth. 4:23.
15 Padera pakuŵerenga Baibolo zuŵa lililose, tikweneraso kuŵazga mabuku ghithu kuti tipulikiske Mazgu gha Chiuta na kuŵa na mikhaliro yakukondweska Yehova. Ŵabali na ŵadumbu ŵanyake ŵawona kuti ntchiwemi kuweleramo mu mavesi na nkhani zinyake mu Gongwe la Mulinda na Wukani! izo zingaŵawovwira kuŵa na mikhaliro yiwemi.
16. Chifukwa wuli tikwenera kugongowa yayi para vikutisuzga kusintha luŵiro?
16 Usange mukuwona kuti vikumusuzgani kusintha luŵiro tunkharo tunyake, kugongowa yayi. Kuluwa yayi kuti pakutora nyengo kuti munthu wasinthirethu na kuŵa na mikhaliro yakukondweska Chiuta. Tikwenera kuzikira na kuzomerezga Baibolo kuti lilutilire kusintha umoyo withu. Pakwamba, vitiŵirenge vinonono kusintha tunkharo tunyake twakale kuti tichite ivyo Malemba ghakuyowoya. Kweni para pajumpha nyengo, tizgoŵerenge kughanaghana na kuchita vinthu umo Yehova wakuchitira.—Sal. 37:31; Zinth. 23:12; Gal. 5:16, 17.
GHANAGHANIRANI ZA NJOMBE
17. Kasi wose awo ŵakuteŵetera Yehova mwakugomezgeka ŵakulindilira vichi?
17 Awo ŵalutilira kuteŵetera Yehova mwakugomezgeka ŵazamuŵa ŵarunji ndipo ŵazamumuteŵetera kwambura nthimbanizgo yiliyose. Pa nyengo iyo, tizamusuzgika yayi kuchita ivyo vikukondweska Yehova. Pasono tikwenera kuwonga chomene Yehova chifukwa cha sembe yakuwombora. Sembe iyi yatipa mwaŵi wakusopa Yehova na njuŵi yituŵa. Nangauli ndise ŵakwananga, kweni tingakwaniska kuchita khumbo la Yehova para tikuzomerezga Mazgu gha Chiuta kulutilira kusintha umoyo withu.
18, 19. Kasi tikumanya wuli kuti Baibolo lingalutilira kusintha umoyo withu?
18 Kevin, uyo tamuzunura pakwamba, wakaŵikapo mtima kuti waleke kuŵa na mtima wakunjoŵi. Wakaghanaghanirangapo na kulondezga fundo za mu Baibolo. Wakazomeraso wovwiri na ulongozgi wakufuma ku Ŵakhristu ŵanyake. Pakati pajumpha vyaka vichoko waka, Kevin wakasintha chomene. Pamanyuma wakazomerezgeka kuŵa muteŵeti wakovwira, ndipo pasono wateŵetera nga mulara mu mpingo kwa vyaka 20. Nangauli vili nthena, kweni wakulutilira kuŵa maso kuti waleke kuwelera ku nkharo yakale.
19 Ivyo vikachitikira Kevin, vikulongora kuti Baibolo lichali kusintha umoyo wa ŵateŵeti ŵa Chiuta. Ipo tiyeni tizomerezge kuti Baibolo lilutilire kusintha umoyo withu kuti tiŵe paubwezi na Yehova. (Sal. 25:14) Para tikuwona umo Yehova wakutitumbikira chifukwa chakuyezgayezga uko tikuchita, tiŵenge na chigomezgo chose kuti Baibolo lingatovwira kulutilira kusintha umoyo withu.—Sal. 34:8.
^ [1] (ndime 1) Ili ni zina lake leneko yayi.


text:
Chifukwa Wuli Ŵakaboni ŵa Yehova Ŵakuchitako Yayi Nkhondo?
Ŵakaboni ŵa Yehova ŵakuchitako yayi nkhondo pa vifukwa ivi:
Ŵakupulikira Chiuta. Baibolo likuti ŵanthu ŵa Chiuta ‘ŵazamufura malupanga ghawo kuŵa vyakulimira’ ndipo ‘ŵazamusambiraso nkhondo yayi.’—Yesaya 2:3, 4.
Ŵakupulikira Yesu. Yesu wakaphalira mpositole Petrosi kuti: “Wezgera lupanga lwako mu malo ghake, pakuti wose awo ŵakutora lupanga ŵakomekenge na lupanga.” (Mateyu 26:52) Apa Yesu wakaphaliranga ŵasambiri ŵake kuti ŵaleke kukora vyankhondo.
Awo ŵakulondezga Yesu ŵakupulikira ivyo wakayowoya. Yesu wakati: ‘Ŵali ku chigaŵa cha charu chara.’ Ndicho chifukwa ŵakunjilirapo yayi pa ndyali. (Yohane 17:16) Kweni Ŵakaboni ŵa Yehova ŵakukanizga munthu yayi para wasankha ntchito ya usilikari.
Ŵakutemwa ŵanyawo. Yesu wakaphalira ŵasambiri ŵake kuti ‘ŵatemwanenge.’ (Yohane 13:34, 35) Lekani Ŵakaboni ŵa Yehova ŵakutemwana pa charu chose. Palije chifukwa chakuti ŵanjilire usilikari panji kuchita nkhondo.—1 Yohane 3:10-12.
Ivyo Ŵakhristu ŵakwambilira ŵakachita. Buku linyake likuti: “Ŵasambiri ŵa Yesu ŵakakananga kugwira ntchito ya usilikari panji yiliyose yakukhwaskana na nkhondo.” Iwo ŵakamanyanga “ivyo Yesu wakasambizga pa nkhani ya chitemwa, kweniso kuti ŵatemwenge ŵalwani ŵawo.” (Encyclopedia of Religion and War) Muliska munyake wa ku Germany, zina lake Peter Meinhold, wakayowoya kuti ŵasambiri ŵa Yesu, ŵakawonanga kuti munthu “wangaŵa msilikari yayi para ni Mkhristu.”
Ivyo Ŵakaboni ŵa Yehova ŵakuchita
Ŵakaboni ŵa Yehova mbanthu ŵamtende ndipo ivyo ŵakuchita vikovwira chomene mu vikaya umo ŵakukhala. Ŵakupulikira malango gha boma chifukwa cha fundo za mu Baibolo izi:
“Munthu waliyose waŵe wakujilambika ku ŵamazaza ŵalara.”—Ŵaroma 13:1.
“Ipo wezgerani vinthu vya Kesare kwa Kesare, kweni vinthu vya Chiuta kwa Chiuta.”—Mateyu 22:21.
Lekani ŵakupulikira malango, ŵakukhoma misonkho, ndipo ŵakukolerana na ivyo boma likuchita kuti liwovwire ŵanthu.


text:
NKHANI YA PA CHIKOPI | BAIBOLO LAPONA KU VINANDI
Chifukwa Wuli Baibolo Lapona ku Vinthu Vyose Ivi?
Pakuti Baibolo lapona ku vinthu vinandi, namwe mungaŵa nalo kuti muŵerengenge. Ndipo para mungasanga Baibolo ilo lili kung’anamulika makora, mungakhorwa kuti mukuŵerenga uthenga waunenesko. * Ipo chifukwa wuli Baibolo lapona kuvunda, ku ŵakususka, na ku awo ŵakakhumbanga kusintha uthenga wake? Chifukwa wuli buku ili ndapadera?
“Sono nakhorwa kuti Baibolo ntchawanangwa icho Chiuta wali kunipa”
Ŵanthu ŵanandi awo ŵakusambira Baibolo nawo ŵakufika pa fundo iyo mpositole Paulosi wakamanya. Iyo wakalemba kuti: “Malemba ghose ngakupelekeka na Chiuta.” (2 Timote 3:16) Ŵakugomezga kuti Baibolo lili kupona chifukwa chakuti ni Mazgu gha Chiuta ndipo mweneko walivikilira m’paka sono. Faizal, uyo tamuzunura mu nkhani yakwambilira, wakamba kusambira Baibolo kuti wajiwonere yekha usange ivyo wakaphalirika vikaŵa nadi vyaunenesko. Ivyo wakaŵerenga mu Baibolo vikamuzizika chomene. Wakasanga kuti visambizgo vinandi ivyo matchalitchi ghakusambizga, mu Baibolo mulije. Kweniso wakakondwa wakati wamanya ivyo Chiuta wakukhumba kuchitira ŵanthu pa charu.
Iyo wakati: “Sono nakhorwa kuti Baibolo ilo nili nalo, ntchawanangwa icho Chiuta wali kunipa. Kasi Chiuta uyo wakalenga vyose, wangatondeka kutipa Baibolo na kulivikilira? Para ningati wangatondeka, ndikuti nkhuyowoya kuti Chiuta walije nkhongono. Ndine njani ine kuti niyowoye nthena?”—Yesaya 40:8.
^ ndime 3 Wonani nkhani yakuti “Kodi Mungadziwe Bwanji Baibulo Lomasuliridwa Bwino?” mu Gongwe la Mulinda Lachicheŵa la Meyi 1, 2008.
Manyani Vinandi
Kasi Baibolo Lafika Wuli kwa Ise?
Tili na chigomezgo kuti fundo izo zikaŵa mu Baibolo lakwambilira ndizo zili mu Baibolo ili.
Chifukwa Wuli Ntchakukhumbikwa Kulipulikiska Baibolo?
Ŵanthu ŵanandi ŵakulichindika buku lakupatulika ili, kweni ŵakumanya yayi umo lingaŵawovwilira.


text:
Kasi Baibolo Likuti Wuli na Nthengwa za Ŵanalume Panji Ŵanakazi Pera?
Ivyo Baibolo Likuyowoya
Chiuta ndiyo wakalenga ŵanthu. Wakakhumbanga kuti mwanalume na mwanakazi awo mbakutorana ndiwo ŵagonanenge. (Genizesi 1:27, 28; Levitiko 18:22; Zintharika 5:18, 19) Baibolo likukanizga ŵanthu awo ŵandatorane kuti ŵagonanenge. Likutiso kugonana kwa ŵanalume panji ŵanakazi pera nkhuheni, kwali ŵagonane ku mulomo, kumatako panji kuseŵereskana nkhule.—1 Ŵakorinte 6:18.
Nangauli Baibolo likukanizga kuti ŵanalume panji ŵanakazi ŵekhaŵekha ŵagonanenge, kweni chikung’anamura kuti titinkhenge ŵanthu awo ŵakuchita vinthu ivi yayi. Baibolo likuphalira Ŵakhristu kuti ‘ŵachindikenge ŵanthu ŵa mtundu uliwose.’—1 Petrosi 2:17.
Kasi munthu wangababika na khumbo lakuti wagonanenge na mwanalume panji mwanakazi munyake?
Baibolo likuyowoyapo yayi mwakudunjika kuti munthu wangababika na khumbo lakuti wagonanenge na ŵanalume panji ŵanakazi ŵanyake. Kweni likuyowoya kuti tose tikutemwa kuchita ivyo Chiuta wakuti ni viheni. (Ŵaroma 7:21-25) Tikumanya yayi icho chikupangiska ŵanthu kuti ŵaŵenge na khumbo lakugonana na ŵanalume panji ŵanakazi ŵanyawo. Kweni fundo njakuti Baibolo likukana.
Kasi munthu uyo wali na khumbo lakugonana na ŵanalume panji ŵanakazi ŵanyake wangachita wuli kuti wakondweske Chiuta?
Baibolo likuti zgorani viŵaro vya thupi linu kuŵa vyakufwa ku makhumbiro ghose ghaheni ghakugonana. (Ŵakolose 3:5) Kuti munthu wakome makhumbiro ghaheni , agho ghakumupangiska kuti wachite viheni, wakwenera kuŵa maso chomene na ivyo wakughanaghana. Usange nyengo zose mukuzuzga vinthu viwemi mu maghanoghano ghinu, chiŵenge chipusu kuti mukane makhumbiro ghaheni. (Ŵafilipi 4:8; Yakobe 1:14, 15) Pakwamba chingamuŵirani chakusuzga chomene kulimbana na maghanoghano ghaheni, kweni paumaliro mungatonda. Chiuta wangamovwirani kuti “mulutilire kuzgoka ŵaphya mu kaghanaghaniro kinu.”—Ŵaefeso 4:22-24.
Ŵanalume ŵanandi awo ŵali na khumbo lakugonana na ŵanakazi kweniso ŵanakazi awo ŵali na khumbo lakugonana na ŵanalume, nawo ŵakuyezgayezga kuti ŵakondweske Chiuta nangauli ŵakulimbana na makhumbiro ghakugonana. Mwachiyelezgero, awo ŵandanjire mu nthengwa, awo ŵandasange wakutorana nayo, panji awo ŵali mu nthengwa kweni munyawo wakutondeka vyakugonana chifukwa cha suzgo linyake, ŵakuŵikapo mtima kuchepeska makhumbiro ghakugonana nangauli ŵangayezgeka. Ŵanthu aŵa nawo ŵakuŵa ŵakukondwa. Ntheura ŵanthu awo ŵali na khumbo lakugonana na ŵanalume panji ŵanakazi ŵekhaŵekha nawo ŵangalimbana na suzgo ili para ŵakukhumba nadi kukondweska Chiuta.—Dotoronome 30:19.


text:
Ŵani Ŵakukhwima Mtima—Yehova Ni Movwiri Winu
“Tiŵenge ŵakukhwima mtima na kuyowoya kuti: ‘Yehova ni movwiri wane.’”—HEB. 13:6.
1, 2. Kasi ŵanandi awo ŵakaluta ku caru cinyake ŵakukumana na masuzgo wuli para ŵawerako? (Wonani cithuzithuzi cakwamba.)
PAKUKUMBUKA ivyo vikacitika, Eduardo * wakati: “Apo nkhaŵa ku caru cinyake, nkhagwiranga nchito yapacanya kweniso nkhapokeranga ndalama zinandi comene. Kweni nkhati namba kusambira Baibolo na Ŵakaboni ŵa Yehova, nkhamanya kuti nili na mulimo unyake wakuzirwa comene, mulimo wakupwelelera mbumba yane mwauzimu, mwakuthupi pera cara. Ntheura, nkhawerako.”—Efe. 6:4.
2 Eduardo wakamanya kuti wakakondweska Yehova cifukwa cakuti wakawelera ku mbumba yake. Kweni nga ni Marilyn, uyo wazunulika mu nkhani iyo yajumpha, Eduardo wakeneranga kucitapo kanthu kuti mbumba yake yambeso kumutemwa. Kweniso wakeneranga kupwelelera muwoli na ŵana ŵake mu caru ico ndalama yikaŵa yakusuzga kuyisanga. Kasi ndalama wazisangenge wuli? Kasi ŵanji mu mpingo ŵamovwirenge wuli?
KUNOZGA UMOYO WAUZIMU NA KUWEZGERAPO UBWEZI NA MBUMBA YINU
3. Kasi para mupapi wafumapo pa nyumba ŵana ŵakukhwaskika wuli?
3 Eduardo wakati: “Ŵana ŵane nkhaŵajowola apo ŵakakhumbikwiranga comene ulongozgi na citemwa cane. Nkhaŵaŵazgiranga yayi nkhani za mu Baibolo, nkhalombanga nawo yayi, kuŵapakata, na kuseŵera nawo.” (Dute. 6:7) Mwana wake mulara, zina lake Anna, wakati: “Kwambura adada pa nyumba, nkhajiwonanga kuti nili wambura kuvikilirika. Ŵakati ŵawera, cikaŵa cakusuzga kuti niŵazgoŵere. Nkhakakikanga nawo comene.”
4. Kasi para dada wafumapo pa nyumba mulimo wake pakuŵa mutu ukukhwaskika wuli?
4 Para dada wafumapo pa nyumba, mulimo wake pakuŵa mutu ukukhwaskika. Muwoli wa Eduardo, zina lake Ruby, wakalongosora kuti: “Nkheneranga kucita milimo yiŵiri, wa Dada na wa Mama. Nkhazgoŵera kusankha cakucita pa vinthu vinandi ivyo vikakhwaskanga mbumba. Afumu ŵane ŵakati ŵawera, nkheneranga kusambira kujilambika nga umo mwanakazi Wacikhristu wakwenera kucitira. Nanga ni sono nthena, nkhucita kujikumbuska kuti afumu ŵane ŵalipo.” (Efe. 5:22, 23) Eduardo wakasazgirapo kuti: “Ŵana ŵakazgoŵera kufumba amama ŵawo para ŵakukhumba kucita cinthu cinyake. Pakuŵa ŵapapi, tikamanya kuti ŵana ŵithu ŵakwenera kuwona kuti ise tikukolerana, ndipo nkheneranga kusambira kulongozga mbumba mwakuyana na fundo za mu Malemba.”
5. Kasi dada munyake wakacita wuli kuti wanozge ubwezi na mbumba yake wakati wawelera kukaya, ndipo nchivici ico cikacitika?
5 Eduardo wakaŵikapo mtima kuti wacite cilicose ico wangafiska kuti wanozge ubwezi kweniso umoyo wauzimu wa mbumba yake. Iyo wakati: “Cilato cane cikaŵa cakuti nisambizge ŵana ŵane unenesko kwizira mu mazgu na vyakucita. Nkhakhumbanga kuyowoya waka pamlomo yayi kuti nkhutemwa Yehova, kweni kulongora mu vyakucita vyane.” (1 Yoh. 3:18) Kasi Yehova wakamutumbika Eduardo cifukwa ca milimo ya cipulikano iyi? Mwana wake, Anna, wakati: “Cifukwa cakuti ŵakafwilirapo kuti ŵaŵe dada muwemi kweniso kuti ŵaŵeso nase paubwezi, vikawovwira comene. Tikati tawona kuti ŵakunwekera milimo mu mpingo, tikamba kunotha. Caru cikakhumbanga kutipatura kwa Yehova. Kweni tikawona kuti ŵapapi ŵithu ŵakuŵika mtima wawo wose pa unenesko, ntheura nase tikakhumba kucita nga ndiwo. Adada ŵakalayizga kuti ŵatisidengeso yayi ndipo ndimo ŵakacitira nadi. Ŵatisidengeso, panji ine mphanyi nili mu gulu la Yehova yayi muhanya uno.”
ZOMERANI MULIMO WINU
6. Kasi ŵapapi ŵanyake ŵakasambira fundo wuli pa nyengo ya nkhondo?
6 Malipoti ghanyake ghakulongora kuti pa nyengo iyo ku Balkans kukaŵa nkhondo, ŵana ŵa Ŵakaboni ŵa Yehova ku malo agha ŵakaŵa ŵakukondwa nangauli pakaŵa masuzgo ghakuru. Cifukwa wuli? Cifukwa ŵapapi ŵawo, ŵeneawo ŵakaleka dankha kuluta ku nchito, ŵakakhalanga pa nyumba ndipo ŵakasambiranga nawo, kuseŵera nawo, na kucezga nawo. Kasi apa sambiro ndakuti wuli? Ndakuti ŵana ŵakukhumba comene kuŵa na ŵapapi ŵawo kuluska ndalama panji vyawanangwa. Nadi, nga ni umo Mazgu gha Ciuta ghakuyowoyera, ŵana ŵakusanga candulo para ŵapapi ŵawo ŵakuŵatemwa na kuŵasambizga.—Zinth. 22:6.
7, 8. (a) Kasi ŵapapi ŵanyake awo ŵawelera ku mbumba yawo ŵakuyowoya mazgu wuli ghakubudika? (b) Kasi ŵapapi ŵangacita wuli kuti ŵana ŵawo ŵambeso kuŵatemwa?
7 Cacitima nchakuti ŵapapi ŵanyake para ŵawona kuti ŵana ŵakukondwa nawo viŵi yayi para ŵafika, ŵakuyowoya kuti: “Cifukwa wuli mukuwonga yayi pa vinthu vyose ivyo nasida cifukwa ca imwe?” Ndipouli, ŵakwenera kumanya kuti ŵana ŵakucita nthena cifukwa cakuti iwo ŵakafumapo pa nyumba. Kasi mupapi wangacita wuli kuti wamazge suzgo ili?
8 Lombani Yehova kuti wamovwirani kuti muŵapulikiske ŵamumbumba yinu. Para mwacita nthena, pakuyowoya na mbumba yinu, kumbukani kuti namwe mwawovwira kuti suzgo ili liŵeko. Usange mungaphepiska kufumira pasi pa mtima vingawovwira. Apo mfumu panji muwoli winu na ŵana ŵakuwona kuti mukufwilirapo kuti munyoloske vinthu, ŵangasintha. Mwapacokopacoko mbumba yinu yingambaso kumutemwani na kumucindikani usange mukuŵikapo mtima kweniso mukuzikira.
UMO MUNGACITIRA ‘PAKUŴAPA VYAKUKHUMBIKWA AWO MBINU NA ŴINU’
9. Cifukwa wuli tikwenera kupenja dankha usambazi yayi kuti ‘tiŵape vyakukhumbikwa awo mbithu na ŵithu’?
9 Mpositole Paulosi wakati, para Ŵakhristu ŵacekuru ŵakutondeka kupenja vinthu vyakukhumbikwa pa umoyo, ŵana na ŵazukuru ŵakwenera “kuŵawezgera vyakwenelera ŵapapi na ŵagogo ŵawo.” Kweni Paulosi wakaciskaso Ŵakhristu wose kuti ŵakwenera kukhorwa para ŵali na cakurya, vyakuvwara na nyumba. Tikwenera yayi kupenja umoyo wapacanya panji kusanga ndalama zinandi zakuti zizakatiwovwire munthazi. (Ŵazgani 1 Timote 5:4, 8; 6:6-10.) Kuti Mkhristu ‘waŵape vyakukhumbikwa awo mbake na ŵake,’ wakukhumbikwira kupenja dankha usambazi mu caru ici cara, ceneico cikuluta sonosono apa. (1 Yoh. 2:15-17) Tingazomerezganga yayi kuti “nkhongono yakupusika ya usambazi” panji “vyenjezgo vya umoyo” vitondeske mbumba yithu kuti ‘yikoleske umoyo wanadi’ wa mu caru ciphya caurunji ca Ciuta.—Mrk. 4:19; Luka 21:34-36; 1 Tim. 6:19.
10. Kasi tingalongora wuli kuti tili na vinjeru vya Ciuta pa nkhani ya ngongoli?
10 Yehova wakumanya kuti tikukhumbikwira ndalama. Kweni ndalama zingativikilira na kutovwira kuluska vinjeru vya Ciuta yayi. (Muph. 7:12; Luka 12:15) Kanandi, ŵanthu ŵakuluwa ivyo ŵangataya cifukwa ca kugwira nchito ku caru cinyake, ndipo palije usimikizgi wakuti munthu wamusanga ndalama zinandi ku malo agha. Fundo njakuti pakuŵa masuzgo ghanandi. Ŵanandi awo ŵakaluta ku caru cinyake ŵakuwerako na ngongoli zinandi comene. M’malo mwa kuteŵetera Ciuta mwawanangwa, ŵakuteŵetera ŵanthu awo ŵali nawo na ngongoli. (Ŵazgani Zintharika 22:7.) Ipo nchamahara kuti tigege kunjira mu ngongoli.
11. Kasi para mbumba yikudemelera ku bajeti yingawovwirika wuli?
11 Eduardo wakamanya kuti wakeneranga kuŵa wamahara pa nkhani ya ndalama kuti walutilire kuŵa pamoza na mbumba yake. Iyo na muwoli wake ŵakapanga bajeti yakukolerana na vinthu vyakuthupi ivyo ŵakakhumbikwiranga nadi. Kuti ŵalondezge bajeti iyi, ŵakeneranga kujinora vinthu vinyake ivyo ŵakacitanga kale. Kweni wose mu mbumba ŵakakolerana nayo ndipo ndalama ŵakaguliranga vinthu vyambura kwenelera yayi. * Eduardo wakati: “Mwaciyelezgero, nkhaŵafumiskako ŵana ŵane ku sukulu za pulayiveti na kuŵaŵika ku sukulu za boma.” Iyo na mbumba yake ŵakalombanga kuti wasange nchito iyo yingaleka kutimbanizga vinthu vyauzimu. Kasi Yehova wakazgora wuli malurombo ghawo?
12, 13. Kasi dada munyake wakacita vici kuti wawovwirenge mbumba yake, ndipo Yehova wakamutumbika wuli cifukwa ca kufwilirapo kuŵa na umoyo wambura kukhumba vinandi?
12 Eduardo wakati: “Kwa vyaka viŵiri vyakwambilira tikasuzgika. Ndalama izo nkhaŵa nazo zikamba kucepa ndipo izo nkhapokeranga zikaŵa zakupeleŵera. Kweniso vikalemanga comene. Kweni tikalutanga lumoza ku maungano na mu uteŵeti.” Eduardo wakakananga nchito izo zingapangiska kuti watalikirane na mbumba yake kwa myezi yinandi. Iyo wakati: “M’malo mwake nkhasambira nchito zakupambanapambana, kuti para nchito yimoza yasoŵa nigwirenge yinyake.”
13 Eduardo wakeneranga kulipira pacokopacoko ngongoli zake. Ntheura wakeneranga kulipira ndalama zinandi zakusazgirapo. Kweni wakawona kuti nchiwemi kucita nthena cifukwa wakaŵa na mpata wakucitira vinthu vyose lumoza na mbumba yake nga umo Yehova wakukhumbira. Eduardo wakati: “Panyengo yasono nkhusanga ndalama zicoko comene pakuyaniska na izo nkhasanganga ku caru cinyake, kweni tikugona na njara yayi. ‘Woko la Yehova ndambura kufupiskika.’ Nakuti, tikucita upayiniya. Cinyake nchakuti, cuma cikamba kwenda makora ndipo cikaŵa cipusu kusanga vyakukhumbikwa.”—Yes. 59:1.
UMO MUNGACITIRA PARA ŴABALI ŴINU ŴAKUMUCICIZGANI
14, 15. Kasi mbumba zingacita wuli para zikucicizgika kuti zidangizgenge vinthu vyakuthupi? Kasi nchivici ico cingacitika para zingazirwiska comene vinthu vyauzimu?
14 Mu vyaru vinandi, ŵanthu ŵakutemwa kupeleka ndalama na vyawanangwa ku ŵabali ŵawo ndiposo ŵabwezi ŵawo. Eduardo wakalongosora kuti: “Ise nkhaluso kithu. Tikukondwa para tikupeleka vinthu ku ŵanji.” Kweni wakasazgirapo kuti: “Kweni nkhuŵa na mphaka. Nkhuŵalongosolera makora ŵabali ŵane kuti niŵapengeko vinthu, cikuru mbumba yane yikuleka kusuzgika mwauzimu.”
15 Ŵanthu awo ŵali kuwerako ku caru cinyake kweniso awo ŵakukana kulutako cifukwa cakuti ŵakukhumba yayi kusida mbumba zawo, ŵabali ŵawo ŵakuŵakalipira na kuŵatuka. Vikuŵa nthena cifukwa ŵabali ŵawo ŵakukhazga kwa iwo kuti ŵaŵapenge vyakukhumbikwa pa umoyo. Ŵabali ŵawo ŵanyake ŵakuŵaphalira kuti mbambura citemwa. (Zinth. 19:6, 7) Anna, uyo ni mwana wa Eduardo, wakati: “Para tadangizga vinthu vyauzimu m’malo mwa vyakuthupi, ŵabali ŵithu ŵamanyenge kuti vinthu vyauzimu ndivyo ni vyakuzirwa comene kwa ise. Kweni cingaŵa cakusuzga comene kuti ŵamanye fundo iyi para tazomerezga vyakukhumba vyawo.”—Yaniskani na 1 Pet. 3:1, 2.
MUŴENGE NA CIPULIKANO MWA CIUTA
16. (a) Kasi munthu ‘wangajipusika wuli na fundo zautesi’? (Yak. 1:22) (b) Kasi Yehova wakutitumbika para tasankha wuli?
16 Wakati wafika mu caru cinyake cisambazi uku wasida mfumu wake na ŵana, mudumbu munyake wakaphalira ŵalara kuti: “Kuti nifike kuno, mbumba yane yajinora vinthu vinandi. Mfumu wane wacita kuleka na ulara mu mpingo. Ntheura, nkhuwona kuti Yehova watitumbikenge.” Yehova wangatitumbika pekha para tasankha vinthu ivyo vikulongora kuti tili na cipulikano mwa iyo. Wangatitumbika yayi para tasankha vinthu ivyo vikupambana na khumbo lake, comenecomene para tacita kuleka uteŵeti wakupatulika.—Ŵazgani Ŵahebere 11:6; 1 Yohane 5:13-15.
17. Cifukwa wuli tikwenera kupenja ulongozgi wa Yehova pambere tindasankhe cakucita, ndipo tingacita wuli nthena?
17 Mukwenera kupenja ulongozgi wa Yehova pambere mundasankhe cakucita. Nchiwemi yayi kuti muwupenjenge uku mwasankha kale cakucita. Mulombani kuti wamupani mzimu utuŵa, vinjeru, kweniso kuti wamulongozgani. (2 Tim. 1:7) Jifumbani kuti: ‘Kasi ndine wakunozgeka kupulikira Yehova nyengo yiliyose, nanga mpha nyengo ya nthambuzgo? Kasi nipulikirenge ulongozgi wake pa nkhani ya kukhala na mbumba yane, nanga ni para tingakhumbikwira kucepeskako vinthu vinyake?’ (Luka 14:33) Pemphani ŵalara kuti ŵamupani ulongozgi wa mu Malemba, ndipo londezgani ulongozgi wawo. Para mucitenge nthena, mulongorenge kuti mukugomezga layizgo la Yehova lakuti wamovwiraninge. Ŵalara ŵangamusankhirani cakucita yayi, kweni ŵangamovwirani kuti musankhe vinthu ivyo muzamukondwa navyo kunthazi.—2 Kor. 1:24.
18. Kasi ni mulimo wa njani kupwelelera mbumba, kweni mpha nyengo wuli apo ŵanji ŵangawovwirapo?
18 Yehova wali kupeleka mulimo kwa mutu wa mbumba wa kupwelelera mbumba zuŵa na zuŵa. Awo ŵakucita mulimo uwu kwambura kusida ŵawoli na ŵana ŵawo, nangauli ŵakucicizgika na ŵanji kweniso ŵakusangana na viyezgo, tikwenera kuŵawonga na kuŵalombera. Para kwacitika vinthu vyamabuci nga ni masoka gha cilengiwa panji matenda, Ŵakhristu ŵaunenesko ŵakuwona kuti ni mwaŵi wakuti ŵalongorane citemwa. (Gal. 6:2, 5; 1 Pet. 3:8) Kasi mungapeleka ndalama kuti ziwovwire pa vinthu vyamabuci panji kovwira Mkhristu munyinu kuti wasange nchito? Usange mungacita nthena, mungamovwira Mkhristu munyinu kuti waleke kukapenja nchito ku caru cinyake.—Zinth. 3:27, 28; 1 Yoh. 3:17.
KUMBUKANI KUTI YEHOVA NI MOVWIRI WINU
19, 20. Cifukwa wuli Ŵakhristu ŵakwenera kuŵa ŵakukhorwa cifukwa ca kumanya kuti Yehova waŵawovwirenge?
19 Malemba ghakuticiska kuti: “Umoyo winu uŵenge wambura kutemwa ndalama, uku mukukhorwa na vinthu ivyo vilipo. Pakuti [Ciuta] wati: ‘Nikulekenge cara napacoko nesi kukutaya mu nthowa yiliyose.’ Mwakuti tiŵenge ŵakukhwima mtima na kuyowoya kuti: ‘Yehova ni movwiri wane; nopenge cara. Kasi munthu wangacitaci kwa ine?’” (Heb. 13:5, 6) Kasi Ciuta wakucita wuli ivi?
20 Mulara munyake uyo wateŵetera kwa nyengo yitali mu caru cinyake cikavu wakati: “Kanandi ŵanthu ŵakuyowoya kuti Ŵakaboni ŵa Yehova mbakukondwa comene. Kweniso ŵakuti nanga ŵangaŵa Ŵakaboni awo mbakavu, ŵakuvwara makora ndipo ŵakusanga vyakukhumbikwa pa umoyo kuluska ŵanji.” Ivi vikukolerana na layizgo la Yesu ku awo ŵakuŵika Ufumu pakwamba. (Mat. 6:28-30, 33) Nadi, Adada ŵinu ŵa kucanya, a Yehova, ŵakumutemwani ndipo ŵakumukhumbirani viwemi imwe na ŵana ŵinu. “Maso gha Yehova ghakulaŵiska uku na uko mu caru cose capasi, kujiwonya nkhongono kovwira awo mitima yawo njakufikapo pamaso pake.” (2 Mid. 16:9) Yehova wali kutipa malango kuti tisange nagho candulo. Ghanyake mwa malango agha ngakukhwaskana na umoyo wa mu mbumba kweniso umo tingasangira vinthu vyakukhumbikwa. Para tikughalondezga, tikulongora kuti Yehova tikumutemwa na kumugomezga. “Ili ni ng’anamuro la kutemwa Ciuta lakuti tisungilire malango ghake; ndipo malango ghake ngazito cara.”—1 Yoh. 5:3.
21, 22. Cifukwa wuli mukwenera kumugomezga comene Yehova?
21 Eduardo wakati: “Nkhumanya kuti ningawezgerapo yayi nyengo iyo nkhaŵira kutali na muwoli ndiposo ŵana ŵane. Kweni nkhusuzgika maghanoghano yayi na vinthu ivyo nkhatondeka kucita makora. Ŵanthu ŵanandi awo nkhagwiranga nawo nchito mbasambazi kweni mbakukondwa yayi. Mu mbumba zawo muli masuzgo ghakuru comene. Ndipouli, mbumba yithu njakukondwa comene. Ndipo nkhuzizwa kuwona ŵabali ŵanyake mu caru ici awo nangauli mbakavu, kweni ŵakulutilira kuŵika vinthu vyauzimu pakwamba mu umoyo wawo. Tose tikuwona kuti mazgu gha Yesu ngaunenesko.”—Ŵazgani Mateyu 6:33.
22 Ŵani ŵakukhwima mtima. Sankhani kupulikira Yehova na kumugomezga. Muŵenge mutu uwemi wa mbumba para mukutemwa Ciuta, muwoli winu, kweniso ŵana ŵinu. Para mucitenge nthena, muwonenge kuti ‘Yehova ni movwiri winu.’
^ ndime 1 Mazina ghanyake mu nkhani iyi tabwelekerapo waka.
^ ndime 11 Wonani nkhani zakwambilira mu Galamukani! ya Seputembala 2011, iyo yili na mutu wakuti, Kodi Mungasamale Bwanji Ndalama?


text:
Kalata Yakufuma ku Wupu Wakulongozga
Wakutemweka Mupharazgi Munyithu:
JITORANI kuti namwe muli pa Beteli ku Brooklyn, ndipo mukaŵapo pa Chinkhondi mulenji Okutobala 2, 1914. Ni nyengo ya chakurya cha mulenji ndipo mwakhala pa malo ghinu, mukulindilira Mubali C. T. Russell. Mbwenu mukuwona chijaro chikujulika ndipo Mubali Russell wakunjira. M’malo mwakuti wakhale pasi, iyo wakwima dankha nga umo wakuchitira nyengo zose, na kuyowoya mwachimwemwe kuti: “Mwawuka wuli mose?” Ndipo wakwamba kukuŵa mapi na kuyowoya chipharazgo chakukondweska. Wakuti: “Nyengo za Ŵamitundu zamara, nyengo ya mafumu ghawo yamara.” Namwe mwakondwa chomene chifukwa ndivyo mwalindilira nyengo yitali. Ndipo namwe pamoza na mbumba yose mukukuŵa mapi nyengo yitali.
Sono pajumpha vyaka vinandi kufuma apo Mubali Russell wakayowoyera chipharazgo chakukondweska ichi. Kasi ni vichi ivyo Ufumu wafiska kufuma nyengo yira? Pali vinandi chomene. Kwizira mu Ufumu uwu, Yehova watozga ŵanthu ŵake na kuŵasambizga. Mu 1914, ŵanthu aŵa ŵakaŵa ŵachoko chomene, kweni sono ŵalipo pafupifupi 8 miliyoni. Kasi masambiro agha ghamovwirani wuli imwe?
Mazuŵa ghano ŵabali ŵanandi ŵakutemwa kuyowoya kuti, “Gileta la Yehova likwenda!” Nakuti uwu mbunenesko nadi. Kufuma mu 1914, gileta ilo likwimira chigaŵa cha kuchanya cha gulu la Yehova likuchimbira chomene, nga umo muwonerenge mu buku ili. Kuti ŵateŵeti ŵa Yehova ŵapharazge makani ghawemi pa charu chose, ŵayezgapo nthowa zakupambanapambana. Zinyake mwa nthowa izi ni, manyuzipepara, vikhwangwani, Sinema, makadi ghakupharazgira, magiramu, wayilesi, kweniso Intaneti.
Pakuti Yehova wakutumbika mulimo uwu, pasono mabuku ghithu ghakung’anamulika mu viyowoyero vyakujumpha 670, ndipo tikupeleka kwa waliyose mwawanangwa. Ŵanthu ŵanyake ŵakujipeleka kuti ŵawovwire pa mulimo wa kuzenga Nyumba za Ufumu, Malo Ghakuchitirapo Ungano na maofesi. Ŵakuzenga mu vyaru visambazi na vikavu wuwo. Ndipo para kwachitika masoka, ŵabali na ŵadumbu ŵakuchimbilirako na kukawovwira. Nakuti uwu mbukaboni wakuti ŵakababikira “kovwira mu suzgo.”—Zinth. 17:17.
Nangauli nyengo zinyake ŵaliska na ŵanthu ŵanyake awo ŵakutisuska ŵakupangiska kuti tiwonekenge nga ivyo tikuchita ‘vikupambana na dango,’ kweni ntchakukhozga kumanya kuti kanandi ivyo ŵakuyezgayezga vikutondeka. Nakuti ivyo ŵakuchita vyawovwira waka “kuthandazga makani ghawemi.”—Sal. 94:20; Fil. 1:12.
Ntchakukondweska chomene kuchitira lumoza mulimo uwu na imwe “ŵateŵeti” ŵanyithu. (Mat. 24:45) Manyani kuti tikumutemwani chomene. Tikulomba kuti mphanyi buku ili lamovwirani kukoleska chomene chiharo chinu.
Tikumukhumbirani viwemi vyose
Ndise ŵabali ŵinu,
Wupu Wakulongozga wa Ŵakaboni ŵa Yehova


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
49 Pulikani kwa ine, imwe virwa,
Thyani khutu, imwe mitundu yakutali.+
Yehova wakanichema pambere nindababike.+
Apo nkhaŵa mu nthumbo ya amama, wakazunura zina lane.
2 Wakazgora mulomo wane nga ni lupanga lwakuthwa.
Wakanibisa mu mfwiri wa woko lake.+
Wakanipanga nga ni muvi wakung’azima.
Wakanibisa mu chakuyeghamo mivi.
3 Wakati kwa ine: “Ndiwe muteŵeti wane, iwe Israyeli,+
Nilongorenge uchindami wane kwizira mwa iwe.”+
4 Kweni ine nkhati: “Natokatoka pawaka.
Namalira nkhongono zane pawaka.
Kweni cheruzgo chane chili na Yehova
Ndipo malipiro ghane ghali na Chiuta wane.”+
5 Sono Yehova, uyo wakaniwumba mu nthumbo kuti niŵe muteŵeti wake,
Waniphalira kuti niwezgere Yakhobe kwa iyo,
Kuti Israyeli wawunjikike kwa iyo.+
Nichindikikenge mu maso gha Yehova,
Ndipo Chiuta wane waŵenge nkhongono zane.
6 Iyo wakati: “Ntchakukwana yayi kuti uŵe waka muteŵeti wane
Kuwuska mafuko gha Yakhobe
Na kuwezga ŵakukhalira ŵa Israyeli.
Nakwimikaso kuŵa ungweru ku ŵamitundu,+
Kuti chiponosko chane chifike ku vigoti vya charu chapasi.”+
7 Yehova, Muwomboli wa Israyeli, Mutuŵa wake,+ wakuti ku wakuyuyulika,+ ku wakutinkhika na mtundu, ku muteŵeti wa ŵawusi:
“Mathemba ghazamuwona na kuwuka,
Ŵakaronga ŵazamusindama
Chifukwa cha Yehova, uyo ngwakugomezgeka,+
Mutuŵa wa Israyeli, uyo wakusankha iwe.”+
8 Yehova wakuti:
“Mu nyengo yakulongolera lusungu nkhamuzgorani,+
Mu zuŵa la chiponosko nkhamovwirani.+
Nkhamusungilirani kuti nimupelekani kuŵa nga phangano ku ŵanthu,+
Kuti charu chinozgeke,
Kuŵakhazika mu chiharo chawo chakupasuka,+
9 Na kuyowoya ku ŵakayidi kuti: ‘Fumani!’+
Na ku awo ŵali mu chisi+ kuti: ‘Jilongorani!’
Ŵalyerenge mumphepete mwa msewu,
Malo ghawo ghakulyerako ghaŵenge mumphepete mwa nthowa zose zakuwuwa.
10 Ŵapulikenge njara chara, panji kuŵa na nyota,+
Chithukivu panji dazi viŵawotchenge chara.+
Pakuti uyo wakuŵalengera lusungu waŵadangilirenge,+
Waŵalongozgerenge ku mbwiwi za maji.+
11 Mapiri ghane ghose nighazgorenge nthowa,
Ndipo misewu yane yikuru yikwezgekenge.+
12 Wonani, aŵa ŵakwiza kufuma kutali chomene,+
Wonani, aŵa ŵakufuma kumpoto na kumanjiliro gha dazi,
Ndipo aŵa kufuma mu charu cha Sinimu.”+
13 Chemerezgani mwachimwemwe, imwe machanya, ndipo sekelera, iwe charu chapasi.+
Mapiri ghachemerezge mwakukondwa.+
Pakuti Yehova wasanguluska ŵanthu ŵake,+
Ndipo wakulongora lusungu ku ŵanthu ŵake ŵakusuzgika.+
14 Kweni Ziyoni wakatenge:
“Yehova wanisida,+ Yehova waniluwa.”+
15 Kasi mama wangaluwa mwana wake wakonkha
Panji kuŵavya chiwuravi na mwana wa mu nthumbo yake?
Nanga ŵanakazi aŵa ŵangaluwa, kweni ine nikuluwengepo chara.+
16 Wona, nakujoba pa vikufi vyane.
Viliŵa vyako vili pamaso pane nyengo zose.
17 Ŵana ŵako ŵakuwerako, ŵakwiza luŵiro.
Awo ŵakakutwazura na kukuparanya ŵafumengeko kwa iwe.
18 Yinuska maso ghako na kulaŵiska kosekose.
Wose ŵakuwungana pamoza.+
Ŵakwiza kwa iwe.
“Umo ine niliri wamoyo,” wakuti Yehova,
“Ujivwalikenge na wose aŵa nga ni vitoweskero,
Ndipo ujikhozgenge na iwo nga umo mwali uyo wakutengwa wakuchitira.
19 Nangauli malo ghako ghakapasuka na kuparanyika, ndipo charu chako chikaŵa mahami,+
Kweni sono chiŵenge chifinyi kwa awo ŵakukhalamo,+
Ndipo awo ŵakakumira,+ ŵaŵenge kutali chomene.+
20 Ŵana awo ŵakababika apo ukaŵa wakuferwa ŵayowoyenge mu makutu ghako, kuti:
‘Malo agha ngafinyi kwa ine.
Munipe ghakukwana kuti nikhale kwenekuno.’+
21 Kweni iwe utenge mu mtima wako,
‘Ni njani wanibabira ŵana aŵa,
Pakuti ndine mwanakazi wakuferwa ŵana ndiposo wakukhoma,
Wakutolekera ku wuzga ndiposo kayidi?
Ni njani walera aŵa?+
Wonani, nkhasidika nekha,+
Sono kasi aŵa ŵafuma nkhu?’”+
22 Fumu Yikuru Yehova yikuti:
“Wona, nitumphuskirenge woko lane ku ŵamitundu,
Nimikenge chimanyikwiro chane ku ŵanthu.+
Ŵizenge na ŵana ŵako ŵanalume mu mawoko ghawo
Na kunyamura ŵana ŵako ŵasungwana pa viŵegha vyawo.+
23 Mathemba ghazamukupwelelera iwe,+
Ŵana ŵawo ŵasungwana ndiwo ŵazamuŵa ŵalezi ŵako.
Ŵazamukusindamira m’paka visko vyawo pasi,+
Ŵazamumyanga fuvu la mu malundi ghako,+
Ndipo uzamumanya kuti ine ndine Yehova.
Awo ŵakugomezga ine ŵazamukhozgekapo soni chara.”+
24 Kasi awo ŵakoleka kale ŵangafumako kwa munthu wankhongono,
Panji awo ŵakoleka na munthu wankhaza ŵangathaskika?
25 Kweni Yehova wakuti:
“Nanga mbazga ŵa munthu wankhongono ŵazamupokeka,+
Awo ŵakoleka na munthu wankhaza ŵazamuthaskika.+
Nizamwimikana na awo ŵakwimikana nawe,+
Na kuponoska ŵana ŵako.
26 Awo ŵakukusuzga nizamuŵachitiska kuti ŵarye nyama ya thupi lawo,
Ŵazamuloŵera ndopa zawo nga ni vinyo lakunowa.
Ndipo ŵanthu wose ŵazamumanya kuti ine ndine Yehova,+
Mponoski wako+ na Muwomboli wako,+
Wankhongono wa Yakhobe.”+
Tumizgani
Tumizgani
Yesaya 49
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=23&Chapter=49&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D23%26Chapter%3D49%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Lutilirani Kutozga Paradiso Wauzimu
‘Nighapenge uchindami malo gha malundi ghane.’—YES. 60:13.
SUMU: 102, 75
1, 2. Kasi mazgu ghakuti ‘chitambaliro cha lundi’ la Chiuta ghakung’anamurachi?
YEHOVA CHIUTA wakuti: ‘Mtambo ni chizumbe chane ndipo charu ni chitambaliro cha lundi lane.’ (Yes. 66:1) Pakuyowoya za ‘chitambaliro cha lundi’ lake, Yehova wakutiso: ‘Nighapenge uchindami malo gha malundi ghane.’ (Yes. 60:13) Kasi Chiuta wakughapa wuli uchindami malo gha malundi ghake? Pakuti tikukhala pa ‘chitambaliro cha lundi’ la Chiuta, kasi fundo iyi yikung’anamurachi kwa ise?
2 Mazgu ghakuti ‘chitambaliro cha lundi’ la Yehova ghakung’anamura charu pera yayi. Mu Malemba Ghachihebere, mazgu agha ghakung’anamuraso tempile ilo Ŵaisrayeli ŵakasoperangamo. (1 Mid. 28:2; Sal. 132:7) Tempile ili likaŵa pa charu chapasi, ndilo ŵakasoperangapo Yehova Chiuta. Yehova wakawonanga tempile ili kuŵa lakutowa, kweniso likapelekanga uchindami ku malo agho Yehova wakuŵikapo malundi ghake.
3. Kasi tempile lauzimu ni vichi, ndipo likamba pawuli kugwira ntchito?
3 Mazuŵa ghano, Yehova tikumusopera mu tempile lakupambana na ilo likaŵa ku Yerusalemu. Tili na tempile lauzimu ilo likupeleka uchindami ukuru kwa Yehova kuluska nyumba yiliyose. Tempile ili ni ndondomeko iyo Yehova wanozga, yakuti tiphemane nayo kwizira mu sembe ya Yesu Khristu. Tempile ili likamba kugwira ntchito mu 29 C.E., apo Yesu wakabatizikira. Panyengo iyi, Yesu wakaphakazgika na kuŵa Wasembe Mukuru wa tempile lauzimu.—Heb. 9:11, 12.
4, 5. (a) Mwakuyana na Salmo 99, kasi awo ŵakusopa Yehova ŵakuŵikapo mtima kuchita vichi? (b) Kasi tikwenera kujifumba fumbo wuli?
4 Tikulumba Yehova na kumanyiska ŵanthu zina lake, chifukwa tikuwonga kuti watipa tempile lauzimu. Kweniso tikumuwonga chifukwa wali kutipa sembe yakuwombora. Ntchakukondweska chomene kumanya kuti mazuŵa ghano pali Ŵakhristu ŵaunenesko ŵakujumpha 8 miliyoni awo ŵakupeleka uchindami kwa Yehova. Ŵanthu ŵa visopa vinyake ŵakughanaghana kuti ŵamulumba Yehova para ŵaluta kuchanya. Kweni Ŵakaboni ŵa Yehova ŵakumanya kuti ŵakwenera kulumba Yehova sono nthena penepano pa charu chapasi.
5 Ntheura tikulumba Yehova nga umo ŵakachitira ŵateŵeti ŵanyithu awo ŵakuyowoyeka pa Salmo 99:1-3, 5. (Ŵazgani.) Salmo ili likuti Mozesi, Aroni, na Samuyeli ŵakakhozgera kusopa kwaunenesko mu nyengo yawo. (Sal. 99:6, 7) Mazuŵa ghano, pambere ŵakuphakazgika awo ŵali pa charu chapasi ŵandalute kuchanya kukateŵetera na Yesu nga mbasembe, ŵakuteŵetera dankha mu luŵaza la tempile lauzimu pano pa charu chapasi. Ŵa “mberere zinyake,” awo mbanandi chomene ŵakuŵawovwira. (Yoh. 10:16) Nangauli ŵakuphakazgika na ŵamberere zinyake ŵali na chilindizga chakupambana, kweni wose ŵakusopa Yehova mwakukolerana. Ntheura waliyose wakwenera kujifumba kuti: ‘Kasi ine nkhovwirapo kuti ndondomeko ya kusopa kutuŵa iyo Yehova wanozga yilutilire kwenda makora?
AWO ŴAKUTEŴETERA PA TEMPILE LAUZIMU
6, 7. Kasi pakaŵa suzgo wuli mpingo Wachikhristu wati wayamba waka, ndipo pamanyuma Chiuta wakachitapo vichi?
6 Pakati pajumpha vyaka vichoko waka kufuma apo mpingo Wachikhristu ukambira, uchigaruka ukanjira mu mpingo. (Mil. 20:28-30; 2 Tes. 2:3, 4) Ntheura chikaŵa chakusuzga chomene kumanya awo ŵakateŵeteranga nadi Chiuta pa tempile lake lauzimu. Kweni pakati pajumpha vyaka vinandi, nyengo yikakwana kuti Yehova wanozge vinthu. Wakatuma Yesu Khristu kuti wanozge vinthu, uyo panyengo iyo wakaŵa kuti waŵikika waka kuŵa Fumu.
7 Pakufika mu 1919, awo Yehova wakakondwanga nawo ŵakamanyikwa makora, ndipo ndiwo ŵakateŵeteranga nadi pa tempile lake lauzimu. Chiuta wakakondwa chomene na uteŵeti wawo chifukwa ŵakaŵa kuti ŵatozgeka mwauzimu. (Yes. 4:2, 3; Mal. 3:1-4) Ivyo mpositole Paulosi wakawona mu mboniwoni kumasinda vikamba kufiskika.
8, 9. Kasi “paradiso” uyo Paulosi wakawona mu mboniwoni wangimira vichi?
8 Mboniwoni iyo Paulosi wakawona yili pa 2 Ŵakorinte 12:1-4. (Ŵazgani.) Mu mboniwoni iyi, Yehova wakalongora Paulosi ivyo vizamuchitika munthazi. Kasi ni paradiso wuli uyo Paulosi wakawona apo ‘wakakwapulika kuya ku machanya ghachitatu’? Paradiso uyo Paulosi wakawona apa wangimira vinthu vitatu. Chakwamba, paradiso uyo wizenge sonosono pa charu chapasi. (Luka 23:43) Chachiŵiri, paradiso wauzimu mu charu chiphya. Ndipo chachitatu, vinthu viwemi ivyo vili mu paradiso wa Chiuta kuchanya.—Uvu. 2:7.
9 Chifukwa wuli Paulosi wakati “wakapulika mazgu ghambura mayowoyeko agho ntchakuzomerezgeka chara kuti munthu wayowoye”? Chifukwa nyengo yakulongosolera vinthu vyakukondweska ivyo wakawona mu mboniwoni yikaŵa kuti yindakwane. Kweni sono ntchakuzomerezgeka kuyowoya vitumbiko ivyo ŵanthu ŵa Chiuta ŵali navyo.
10. Yowoyani mphambano pakati pa “paradiso wauzimu” na “tempile lauzimu.”
10 Tikutemwa chomene kuyowoya mazgu ghakuti “paradiso wauzimu.” Mazgu agha ghakung’anamura umoyo uwemi wauzimu uwo tili nawo. Umoyo uwu ukutovwira kuti tiŵe pamtende na Chiuta ndiposo ŵabali ŵithu. Kweni “paradiso wauzimu” na “tempile lauzimu” vikupambana. Tempile lauzimu ni ndondomeko iyo Chiuta wanozga kuti paŵe kusopa kwaunenesko, apo paradiso wauzimu wakulongora ŵanthu awo ŵali paubwezi na Chiuta mazuŵa ghano. Ŵanthu aŵa ndiwo ŵakumuteŵetera pa tempile lake lauzimu.—Mal. 3:18.
11. Kasi Yehova watipa mwaŵi wuli?
11 Ntchakukondweska chomene kumanya kuti kwambira mu 1919, Yehova watipa mwaŵi wakuti titeŵetere nayo lumoza pa kunozga na kusanuzga paradiso wauzimu pa charu chapasi. Kasi namwe mukuchitako mulimo wakukondweska uwu? Kasi mulutilirenge kuteŵetera lumoza na Yehova kuti mupeleke uchindami kwa iyo?
YEHOVA WAKUTOZGA GULU LAKE
12. Kasi lemba la Yesaya 60:17 likufiskika wuli? (Wonani chithuzithuzi chakwamba.)
12 Lemba la Yesaya 60:17 likayowoyerathu kuti kuzamuŵa mulimo wa kutozga chigaŵa cha pa charu chapasi cha gulu la Yehova. (Ŵazgani.) Awo ŵachali ŵawukirano panji awo ŵasambira sono unenesko ŵali kuŵazgapo mu mabuku ghithu panji kupulikapo kuti Yehova wakulutilira kutozga gulu lake. Kweni ŵabali na ŵadumbu awo ŵawona na maso ghawo umo gulu la Chiuta latozgekera, ŵali na mwaŵi chomene. Ŵakukayika yayi kuti Yehova wakulongozga gulu lake kwizira mwa Fumu iyo wali kusankha. Ŵakumanya kuti ivyo ŵakugomezga ni vyaunenesko. Tose tikugomezga chomene gulu la Yehova. Para tikupulika ivyo ŵabali aŵa ŵakuyowoya, vikukhozga chipulikano na chigomezgo chithu mwa Yehova.
13. Kasi lemba la Salmo 48:12-14 likutituma kuchitachi?
13 Kwali tamba sono unenesko panji tikamba ni kale, tose tikwenera kuphalirako ŵanthu za gulu la Yehova. Ni munthondwe kuti pali paradiso wauzimu uku tili mu charu chiheni kweniso chambura chitemwa. Tikwenera kuphalirako ‘nthanga iyo yikwiza’ vya milimo yakuziziswa ya gulu la Yehova, panji kuti ‘Ziyoni,’ ndiposo paradiso wauzimu.—Ŵazgani Salmo 48:12-14.
14, 15. Kasi ni vichi ivyo vikasintha mu gulu la Yehova mu ma 1970, ndipo vyawovwira wuli?
14 Kwa vyaka vinandi, ŵabali awo mbalara msinkhu ŵajiwonera ŵekha umo gulu la Yehova lasinthira vinthu. Ivi vyawovwira kuti chigaŵa cha pa charu chapasi cha gulu la Yehova chilutilire kutowa. Ŵabali aŵa ŵakukumbuka kuti kumanyuma, mipingo yikaŵanga na muteŵeti wa mpingo m’malo mwa wupu wa ŵalara. Ofesi ya munthavi yikaŵanga na muteŵeti wa munthavi m’malo mwa Komiti ya Munthavi. Kweniso ulongozgi ukafumanga kwa pulezidenti wa Watch Tower Society, m’malo mwa Wupu Wakulongozga wa Ŵakaboni ŵa Yehova. Nangauli pakaŵanga ŵabali ŵanyake awo ŵakaŵawovwiranga, kweni munthu yumoza ndiyo wakakakanga fundo mu mpingo, pa munthavi, ndiposo pa ofesi yikuru ya Ŵakaboni ŵa Yehova. Mu ma 1970, vinthu vikasintha. Mulimo wa kulaŵilira ukamba kupika ku wupu wa ŵalara, m’malo mwa munthu yumoza.
15 Kasi kusintha uku kwawovwira? Chomene nkhanira. Kasi kwawovwira wuli? Kusintha uku kukachitika pamasinda pakusanda mwakupwelelera ivyo Malemba ghakuyowoya. Panyengo yasono, vinthu vikwenda makora mu gulu la Yehova chifukwa ni munthu yumoza pera yayi uyo wakukaka fundo. Pakuti ŵanthu awo ni vyawanangwa panji kuti ŵalara ŵali na mikhaliro yakupambanapambana, vikovwira kuti vinthu vyendenge makora mu gulu.—Efe. 4:8; Zinth. 24:6.
16, 17. Pa ivyo vyasintha sonosono mu gulu la Yehova, kasi ntchivichi icho chikumukondweskani, ndipo chifukwa wuli?
16 Kweniso ghanaghanirani ivyo vyasintha sonosono apa pa nkhani ya umo mabuku ghithu ghakuwonekera, kulembekera, kweniso umo tikugaŵilira. Para tikupharazga tikugaŵira ŵanthu mabuku ghawemi kweniso agho ghali na fundo zakovwira chomene. Panyengo yasono, tikugwiliskira ntchito nthowa ziphya pakupharazga, nga ni webusayiti yithu ya jw.org. Tikuchita nga ni Yehova, uyo wakukhumba kuti munthu waliyose, wamanye fundo izo zingamovwira pa umoyo.
17 Chinyake icho tikuwonga chomene ntchakuti maungano gha mpingo ghali kusintha kuti tiŵe na nyengo yakukwana yakusopera na mbumba kweniso kusambira patekha. Tikuwongaso chomene kuti maungano gha dera na gha chigaŵa ghasintha. Kanandi chaka chilichose tikuyowoya kuti, ‘ungano uwu wanozga mwee!’ Ndipo tikukondwa chomene na ivyo tikusambira mu Sukulu ya Uteŵeti wa Chiuta. Kusintha kose uku, mbukaboni wakuti Yehova wakulongozga vinthu. Wakulutilira kunozga gulu lake kuti liŵe lakutowa ndiposo kuti paradiso wauzimu uyo tikukondwa nayo panyengo yasono walutilire.
TILUTILIRE KUTOZGA PARADISO WAUZIMU
18, 19. Kasi tingachita vichi kuti paradiso wauzimu walutilire kuŵa wakutowa?
18 Ni mwaŵi ukuru kovwira Yehova kutozga paradiso wauzimu kuti walutilire kuŵa wakutowa. Tikovwirapo para tikupharazga makani ghawemi gha Ufumu na kovwira ŵanthu kuti ŵaŵe ŵasambiri. Nyengo yiliyose para tikovwira munthu kuti wajipeleke kwa Chiuta na kuŵa Mkhristu, ndikuti tikusanuzga paradiso wauzimu.—Yes. 26:15; 54:2.
19 Tikwenera kulutilira kuŵa na nkharo yiwemi kuti paradiso withu wauzimu walutilire kuŵa wakutowa. Para tichitenge nthena, ŵanthu awo ŵakutiwona ŵadokerenge paradiso uyu. Ŵanthu ŵakukopeka na kwiza kwa Chiuta na Khristu chifukwa cha nkharo yithu yiwemi na mtende uwo tili nawo.
20. Kuyana na lemba la Zintharika 14:35, kasi tikwenera kuchitachi?
20 Yehova na Yesu ŵakukondwa chomene para ŵakuwona paradiso withu wauzimu, uyo ngwakutowa chomene. Chimwemwe icho tili nacho sono apo tikunozga paradiso uyu kuti walutilire kutowa, chikulongora waka chimwemwe icho tizamuŵa nacho apo tizamugwira ntchito ya kunozga charu chose kuŵa paradiso. Tiyeni tikumbukire lemba la Zintharika 14:35 ilo likuti, Themba likukondwa na “muteŵeti wavinjeru.” Nyengo zose tichitenge vinthu mwavinjeru apo tikovwira kuti paradiso withu wauzimu walutilire kuŵa wakutowa.